COVID-19: MELAKA BAKAL LAKSANA PEMAKAIAN ‘FACE MASK’

MELAKA: Melaka bakal menguatkuasakan semula pemakaian pelitup muka di tempat awam jika berlaku peningkatan mendadak kes COVID-19.

Exco Kesihatan dan Anti Dadah Melaka Dr Muhamad Akmal Saleh berkata, pihaknya memandang serius peningkatan kes selain memantau secara dekat perkembangan COVID-19 dalam tempoh dua minggu ini.

“Jika penularan kes meningkat naik, kita tidak akan teragak-agak untuk menguatkuasakan semula undang-undang pemakaian pelitup muka di tempat tertutup dan di kawasan orang ramai,” katanya dalam satu kenyataan hari ini.

Menurutnya, orang ramai termasuk diminta untuk memakai pelitup muka terutama di tempat orang ramai dan tertutup susulan perkembangan COVID-19 terkini.

Muhammad Akmal turut mengingatkan orang ramai untuk mendapatkan vaksin dos penggalak dengan segera demi perlindungan diri.

Semalam, Ketua Pengarah Kesihatan, Tan Sri Dr Noor Hisham Abdullah berkata, dua varian COVID-19 utama dalam penularan penyakit itu di China iaitu BA.5.2 dan BF.7 dikesan di Malaysia.

Semalam Ketua Pengarah Kesihatan Tan Sri Dr Noor Hisham Abdullah memaklumkan dua varian COVID-19 utama yang menular di China iaitu varian BA.5.2 dan BF.7 telah dikesan di Malaysia.

Setakat 31 Disember lalu, sebanyak 4,148 kes dijangkiti dengan BA.5.2 dan tiga kes dijangkiti BF.7.—AlHijrah Online


R&R SEREMBAN TUTUP 14 BULAN

KUALA LUMPUR: PLUS Malaysia Bhd (PLUS) akan menutup Kawasan Rehat dan Rawat (R&R) Seremban (Arah Selatan) di KM274.6 di Lebuhraya Utara-Selatan untuk tempoh 14 bulan.

Menurut kenyataan PLUS, penutupan itu bagi kerja-kerja menaik taraf yang akan melibatkan keseluruhan premis bermula 13 Oktober 2021 sehingga 31 Disember 2022.

“Sepanjang tempoh penambahbaikan ini, semua outlet makanan dan minuman (F&B) dan kemudahan awam sedia ada di R&R akan ditutup.

“Walau bagaimanapun, stesen minyak masih beroperasi seperti biasa dan PLUS turut menyediakan kemudahan sementara seperti tandas awam, surau, tempat letak kereta termasuk trak makanan kepada semua pelanggan lebuh raya,” menurut kenyataan itu.

Pelanggan lebuh raya yang menuju ke selatan boleh menggunakan R&R Dengkil, Hentian Sebelah Nilai, Hentian Sebelah Senawang, Restoran Jejantas Ayer Keroh, R&R Ayer Keroh atau mana-mana R&R dan hentian sebelah yang berdekatan untuk mendapatkan kemudahan makanan dan keperluan lain dengan lebih selesa.

Pelanggan lebuh raya juga boleh menggunakan kemudahan tandas awam dan surau di mana-mana plaza tol yang terdekat.


TAHANAN PALESTIN, ANHAR AL DEEK SELAMAT LAHIRKAN BAYI LELAKI

RAMALLAH: Bekas tahanan Palestin, Anhar Al-Deek selamat melahirkan seorang bayi lelaki di Hospital al-Istishari, semalam.

Anhar, 25 tahun, melahirkan bayinya, Alaa setelah menjalani pembedahan ‘Caesarean’ dengan selamat.

Suaminya, Thaier Al Hija mengucapkan terima kasih kepada semua pihak yang membantu untuk membebaskan isterinya untuk melahirkan anak kedua itu di pangkuan keluarga.

“Jika Anhar melahirkan di dalam penjara Israel, ianya membuatkan kami merasa takut dan cemas kerana kami tidak tahu apa yang boleh terjadi di dalam penjara,” katanya.

Bagi ibu Anhar, Aisha Al-Deek, sekiranya Anhar tidak dibebaskan dan terpaksa melahirkan bayinya di penjara, ia dianggap ‘hari pengebumian’ buat mereka sekeluarga.

“Saya sangat gembira kerana Anhar berada dengan kami, sekarang saya dapat menjaganya serta bayi dengan baik,” katanya.

Sebelum ini, Anhar telah dibebaskan dari penjara Israel selepas tindakan negara haram tersebut yang memenjarakannya tanpa rasa belas kasihan terhadap ibu yang sedang sarat mengandung dikecam masyarakat dunia.

Zionis Israel terpaksa akur untuk membebaskan Anhar dengan syarat dia diikat jamin 40,000 shekel atau kira-kira AS$12,500.

Tanda sokongan masyarakat dunia itu telah menyelamatkan Anhar daripada melahirkan bayinya dalam keadaan kakinya bergari di dalam penjara Israel.

Pada Mac lalu, Anhar ditangkap Zionis Israel selepas dituduh cuba menikam peneroka Israel di sebuah kawasan penempatan haram Israel yang merupakan tempat tinggalnya.–AlHjrah Online


WARTAWAN MENINGGAL DUNIA, KETIKA MENDAKI BUKIT PULAU TALI KAIL, GERIK

GERIK: Wartawan New Straits Times, Zulkifly Ab Latif, 41 tahun, meninggal dunia semasa mendaki Bukit Pulau Tali Kail, Gerik, selepas menghadapi kesukaran bernafas.–AlHijrah Online


RAJA SALMAN TERIMA SUNTIKAN VAKSIN COVID-19

RIYADH: Pemerintah Arab Saudi, Raja Salman Abdul Aziz Al-Saud menerima suntikan vaksin COVID-19, malam semalam waktu Arab Saudi.

Raja Salman yang berusia 85 tahun itu menerima suntikan dos pertama vaksin berkenaan.

Kerajaan Arab Saudi telah melancarkan kempen vaksinasi COVID-19 bermula pada tiga minggu yang lalu.

Ia juga dilaksanakan sebaik sahaja Riyadh menerima bekalan vaksin pertama keluaran Pfizer-Biontech.

Menurut laporan media, Arab Saudi juga menjangkakan program vaksinasi di negara itu akan dilaksanakan secara berperingkat.

Keutamaan dalam pemberian vaksin akan diberikan kepada warga emas yang berusia 65 tahun ke atas, yang mempunyai sejarah penyakit kronik selain berisiko tinggi terkena jangkitan.

Ia akan diikuti golongan dewasa berusia lebih 50 tahun sebelum disusuli golongan di peringkat usia lain.

Kerajaan Arab Saudi akan memberikan vaksin secara percuma kepada rakyat dan penduduk tetap di negara itu.—AlHijrah Online


DOKTRIN ‘BASIC STRUCTURE’ AKAN DIGUNAKAN UNTUK BATALKAN KESALAHAN SYARIAH

Oleh: Tun Abdul Hamid Mohamad

Dalam rencana-rencana dan ucapan saya sebelum ini, saya menentang doktrin ‘basic structure’ khususnya atas alasan hakim-hakim telah memberi kuasa kepada diri mereka sendiri untuk meminda Perlembagaan dengan menentukan mana-mana peruntukan Perlembagaan merupakan ‘basic structure’ Perlembagaan itu dan, oleh itu, tidak boleh dipinda oleh Parlimen. Ini melanggar peruntukan Perkara 159 yang memberi kuasa kepada Parlimen untuk meminda mana-mana peruntukan Perlembagaan asalkan prosedur yang ditetapkan oleh Perkara 159 itu dipatuhi. Perlembagaan tidak berkata ada peruntukan yang tidak boleh dipinda. Malah ia tidak boleh berkata demikian kerana Perlembagaan pun dibuat oleh Parlimen. Parlimen hari ini juga tidak boleh menghalang Parlimen masa depan membuat pindaan kepada Perlembagaan. Tetapi, sekarang, mengikuti penghakiman Mahkamah Agung India, mahkamah kita turut berkata mahkamah/hakim boleh menghalang Parlimen membuat pindaan kepada Perlembagaan. Kesannya samalah seperti menambah satu klausa lagi kepada Perkara 159 yang mengatakan “Mahkamah boleh menentukan mana-mana peruntukan Perlembagan ini yang menjadi ‘basic structure’ Perlembagaan ini.  Peruntukan-peruntukan itu tidak boleh dipinda oleh Parlimen.” Anehnya ia dibuat oleh hakim-hakim. Soalan: Dari mana hakim-hakim itu mendapat kuasa untuk berbuat demikian? Mahkamah Agung India? Saya katakan ia tidak akan berhenti di situ. Langkah selepas itu ialah mengatakan mana-mana peruntukan Perlembagaan yang bercanggah dengan ‘basic structure’ adalah tidak sah. Hujahnya ialah, jika peruntukan baru yang bercanggah dengan ‘basic structure’ tidak boleh diadakan, peruntukan sedia ada yang bercanggah dengan ‘basic structure’ pun tidak boleh dibiarkan beroperasi kerana kedua-duanya sama-sama bercanggah dengan ‘basic structure’ dan sama-sama tak sah dan batal. Atas asas tersebut, mereka akan menghujahkan bahawa Perkara 11 (Kebebasan Beragama) adalah sebahagian daripada ‘basic structure’, oleh itu peruntukan dalam Senarai II, Jadual Kesembilan (Senarai Negeri) yang bercanggah dengan Perkara 11 adalah tak sah dan batal. Satu langkah lagi ialah mengatakan undang-undang yang dibuat di bawah Senarai Negeri itu, walaupun ia mengenai ‘precepts of Islam’ dan hanya terpakai kepada orang Islam yang bercanggah dengan peruntukan ‘basic structure’ adalah tidak sah. Hujahnya ialah Perkara 11 terpakai kepada semua bahagian Perlembagaan. Dalam kata-kata lain, Dewan Undangan Negeri (DUN) boleh membuat undang-undang di bawah Senarai Negeri, tetapi, jika ia bercanggah dengan Perkara 11, undang-undang itu tidak sah dan batal. Sebagai misalan, DUN membuat undang-undang menjadikan kesalahan bagi seorang Islam berzina, meminum minuman yang memabukkan dan tidak membayar zakat. Mereka akan berhujah Perkara 11 adalah ‘basic structure’. Ia bukan hanya  menjamin kebebsan seseorang untuk menganut mana-mana agama atau tidak langsung. Ia juga menjamin seseorang untuk beramal atau tidak beramal dengan apa-apa suruhan dan larangan mana-mana agama. Dalam kata-kata lain,  Perkara 11 menjamin kebebasan seseorang sama ada dia hendak berzina atau tidak,  meminum minuman yang memabukkan atau tidak, membayar zakat atau tidak. Oleh itu undang-undang itu bercanggah dengan ‘basic structure’, tidak sah dan batal. Hujah kita mengapa Perkara 11 tidak terpakai kepada kesalahan yang dibuat di bawah Senarai Negeri ialah, senarai Negeri merupakan pengecualian daripada peruntukan umum Perlembagaan. Ia membolehkan undang-undang agama dibuat terpakai kepada orang Islam sahaja dan dibicarakan oleh Mahkamah Syariah. Asalkan undang-undang itu berkenaan ‘precepts of Islam’ ia sah tidak kira ia bercanggah atau tidak dengan Perkara 11. Tetapi, jika Perkara 11 merupakan ‘basic structure’ dan mana-mana bahagian Perlembagaan atau undang-undang yang dibuat di bawahnya yang bercanggah dengan Perkara 11 itu  tak sah dan batal, maka akan tak sah dan batallah ia. Oleh itu, undang-undang yang menjadikan kesalahan-kesalahan yang saya sebut sebagai misalan tadi itu semuanya tak sah dan batal.

Mereka akan berhujah mereka tidak mengatakan semua Perenggan 1 Senarai Negeri dan undang-undang yang mewujudkan kesalahan mengenai precepts of Islam yang dibuat di bawahnya tak sah dan batal. Sebaliknya, mereka hanya mengatakan hanya undang-undang yang mewujudkan kesalahan tertentu itu yang tak sah dan batal sebab ia bercanggah dengan Perkara 11.

Saya percaya ada pihak yang sedang menunggu untuk membuat permohonan untuk mendapat perisytiharan seperti itu, ada peguam yang akan menghujahkan demikian dan ada pula hakim yang akan menerima hujah itu dan Majlis Peguam akan menyokongnya. Walaupun sudah agak terlewat kerana Mahkamah Persekutuan yang dipengerusikan oleh Ketua Hakim Negara, Tun Tengku Maimun telah mengesahkan  pemakaian doktrin itu yang diimport oleh DS Sri Ram dari India yang mengenepikan dua penghakiman Mahkaman Persekutuan yang dipengerusikan oleh Tun Mohamed Suffian, yang kekal sebagai undang-undang negara ini selama 33 tahun, sehingga diketepikan oleh DS Sri Ram hanya dengan satu ‘obiter’ (kenyataan sampingan yang tidak merupakan prinsip penghakiman itu) tanpa merujuk kepada penghakiman-penghakiman  Mahkamah Persekutuan sebelumnya itu. Tidak kurang mendukacitakan, ‘obiter’ itu diikuti oleh Mahkamah Persekutuan yang dipengerusikan oleh TS Zainun Ali dan sekarang, berulang kali disahkan oleh Mahkamah Persekutuan yang dipengerusikan oleh Tun Tengku Maimun dan hakim-hakim pilihan yang sependapat dengannya atau mengikutinya. Suara-suara menentang di Mahkamah Persekutuan sudah tidak kedengaran lagi kerana mereka tidak duduk dalam panel-panel yang mendengar isu-isu itu. Harapan kita ialah, mana tahu dengan terus menyatakan pendirian dan hujah-hujah kita, akan ada hakim-hakim yang akan berfikir semula dan nampak akan bahayanya doktrin itu diterima pakai di negara ini dan berani menyatakannya. Kita tidak boleh mengharapkan ahli-ahli Parlimen kerana bagi mereka kehilangan kerusi mereka adalah lebih penting daripada kuasa Parlimen dirampas oleh mahkamah. Jika tiada siapa mempedulikan kita pun dan jika apa yang dikhuatiri akan berlaku itu berlaku pun, kita yakin, sejarah ada merakamkan bahawa kita telah menentangnya.

Penulis ialah bekas Ketua Hakim Negara.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


MUSAADAHCOVID19: PENDUDUK PPR, PETUGAS BARISAN DEPAN & TUJUH HOSPITAL TERIMA BANTUAN

KUALA LUMPUR: Penduduk Projek Perumahan Rakyat (PPR), petugas barisan depan dan tujuh hospital antara penerima manfaat misi #MusaadahCOVID19 dijayakan agensi-agensi agama persekutuan hari ini.

Pagi ini, seramai 598 penduduk PPR Batu Muda Kuala Lumpur menerima bantuan RM500, yang meliputi RM300 barangan kering dan RM200 tunai, membabitkan peruntukan RM328,900 di bawah Program Foodbank Yayasan Pembangunan Ekonomi Islam Malaysia (YAPEIM).

Majlis penyerahan bantuan yang berlangsung selama 10 minit kepada 12 wakil penduduk PPR Batu Muda itu disempurnakan Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al Bakri.

Selepas majlis Foodbank YAPEIM itu, Zulkifli menyampaikan
sumbangan peralatan pernafasan iaitu BIPAP Machine (ICU), ventilator ICU, home
ventilator dan barangan perubatan bernilai RM3.27 juta kepada tujuh hospital
sumbangan Majlis Agama Islam Wilayah Persekutuan (MAIWP).

Hospital terlibat adalah Hospital Kuala Lumpur, Hospital Universiti Kebangsaan Malaysia, Pusat Perubatan Universiti Malaya, Hospital Putrajaya, Hospital Angkatan Tentera Tuanku Mizan, Hospital Kanak-Kanak dan Wanita Tunku Azizah dan Hospital Labuan.

Zulkifli
kemudiannya menyampaikan sumbangan MAIWP yang berupa makanan kering kepada
petugas barisan depan di Hospital Kuala Lumpur (HKL) dan Hospital Canselor
Tuanku Mukhriz (HCTM).

“MAIWP sangat menghargai usaha dan pengorbanan petugas hadapan di Hospital Kuala Lumpur dan Pusat Perubatan Universiti Kebangsaan Malaysia. Mereka berkorban masa dan tenaga menyantuni pesakit terutamana dalam situasi penularan COVID-19,” kata Zulkifli.

Bermula semalam sehingga tamat Perintah Kawalan Pergerakan pada 31 Mac depan, sebanyak 300 bungkus makanan akan dihantar setiap hari kepada HKL dan HCTM.

“Terima kasih diucapkan kepada barisan hadapan semua hospital yang banyak berkorban di kala negara dilanda ujian COVID-19,” kata Zulkifli yang turut menzahirkan penghargaan kepada pembayar zakat Wilayah Persekutuan.

Beliau berkata zakat dibayar memberikan manfaat kepada banyak pihak ketika Perintah Kawalan Pergerakan dikuatkuasakan bagi membendung penularan wabak COVID-19. – AlHijrah Online/ Syed Azwan Syed Ali


KEMUNCAK HAJI: ARAB SAUDI SIAP SEDIA

Menjelang kemuncak ibadah haji musim ini, persediaan akhir giat dilakukan kerajaan Arab Saudi khususnya dalam memastikan aspek keselamatan dan kesihatan mencapai tahap paling tinggi.

Kelmarin, Riyadh mengumumkan segala persiapan berjaya disempurnakan bagi mendepani musim haji yang nyata berbeza berbanding tahun-tahun sebelumnya, ekoran ancaman virus COVID-19 di serata dunia.

Kira-kira 3,500 petugas kebersihan pula dikerah melaksanakan kerja-kerja pembersihan, steril dan penyucian sebanyak sepuluh kali sehari di Masjidil Haram.

Portal berita tempatan, Al-Awsaat melaporkan, tentera Arab Saudi telah mengawal sebaik mungkin lokasi-lokasi kemuncak haji termasuk jalan-jalan utama. Hanya mereka yang memiliki permit sahaja dibenarkan masuk ke Makkah.

Keselamatan jemaah, walaupun tidak ramai berbanding sebelum ini juga akan tetap diberi keutamaan oleh tentera Arab Saudi.

Sementara itu, Kementerian Haji Arab Saudi menegaskan, kaedah pencegahan dan protokol kesihatan antarabangsa diaplikasikan pada musim haji kali ini, sebagai langkah waspada seawal ketibaan jemaah di tanah suci hingga selesai dan sempurna ibadah itu.

Jemaah haji turut diarah kuarantin di kediaman masing-masing sebelum dan selepas musim haji kali ini.

Ketika operasi Masyair melibatkan Arafah, Mina dan Muzdalifah, jemaah akan diberi kemudahan mendapatkan khidmat rawatan kesihatan di hospital Mina al Wadi, pusat kesihatan 29 di Arafah, hospital di lapangan dan klinik bergerak.

Enam ambulans dan tiga klinik seumpama itu disediakan di lokasi penginapan para jemaah untuk memudahkan mereka jika berdepan masalah kesihatan. – AlHijrah Online / Ardi Herman Mohd Mardzi


BULAN PUASA BUKAN ALASAN UNTUK TIDAK BERSENAM

KUALA LUMPUR: Berpuasa tidak harus menjadi halangan untuk umat Islam bersenam, malah aktiviti itu mampu membuatkan seseorang lebih cergas melakukan ibadah, pada bulan Ramadan yang penuh keberkatan ini.

Ketua Jabatan Pengajian Sukan Universiti Putra Malaysia (UPM) Prof Madya Dr Tengku Fadilah Tengku Kamalden berkata dengan melakukan senaman semasa bulan puasa, tubuh akan lebih peka ketika mengerjakan solat tarawih selain mendapat tidur yang lebih nyenyak.

“Fungsi senaman adalah untuk kita mengekalkan berat badan dan kecergasan. Contohnya, apabila bersenam pada waktu petang, sebelah malamnya kita mudah melakukan ibadah tarawih.

“Jadi, bersenam semasa bulan Ramadan sememangnya indah dan bukan satu halangan,” katanya ketika dihubungi Bernama.

Tengku Fadilah berkata bagi mereka yang bersenam pada bulan puasa, kalori yang diambil perlulah hampir sama dengan ketika bersenam pada hari-hari biasa, selain mengelakkan pengambilan karbohidrat dan minuman bergula secara berlebihan, kerana hanya akan membuatkan tubuh lebih lesu.

“Ketika bersenam, seseorang itu akan mengalami proses kecut regang otot, jadi pengambilan protein membantu memperbaiki semula tubuh. Sel darah, otot, dan hormon semuanya dibina melalui protein yang akan membantu tubuh berfungsi dengan baik.

“Bagi mendapatkan sumber protein yang cukup untuk sepanjang hari, kita boleh bersahur dengan hanya dua biji telur rebus sahaja,” katanya.

Sementara itu, pakar nutrisi kesihatan Persatuan Pemakanan Sukan Antarabangsa (ISSN) yang juga jurulatih pemakanan sukan dan kecergasan, Aimran Jamil berkata waktu yang sesuai untuk bersenam pada bulan puasa adalah 30 minit atau sejam, sebelum berbuka.

Beliau yang juga bersenam pada bulan puasa bagi mengelakkan tahap kecergasannya merosot, berkata antara senaman yang dilakukan ialah berbasikal, berlari dan ‘bodyweight workout’.

“Intensiti tak perlu berlebihan sangat sampai penat atau tekak kering. Cukup hanya dengan berpeluh, contohnya kalau berlari tetapkan dulu masa selama 30 minit, kemudian naikkan kepada 40 minit.

“Jika ingin menurunkan berat badan ketika bulan puasa ini, tidak perlu terlampau paksa diri untuk bersenam takut menjejaskan diri sendiri. Cukup hanya dengan defisit kalori dan jaga pemakanan, berat badan akan mampu dikurangkan,” katanya.–AlHijrah Online


DURIAN RM6 SEKILOGRAM

JITRA: Harga durian yang melambung tinggi pada masa ini menyebabkan ramai peminatnya terpaksa melupakan hasrat untuk merasai kenikmatan ‘Raja Buah’ tersebut.

Namun bagi beberapa peniaga di Jitra, Kedah, mereka sanggup menjual durian pada harga yang amat rendah iaitu RM6 sekilogram, bagi memberi peluang golongan kurang berkemampuan untuk menikmati keenakan buah tersebut.

Ikuti laporan Berita Alhijrah siaran 20 Jun 2020 – AlHijrah Online.


LELAKI CUBA BUNUH DIRI, TERJUN DARI SKY DECK MENARA KL

KUALA LUMPUR: Seorang lelaki dipercayai cuba untuk membunuh diri dengan terjun dari Sky Deck, Menara Kuala Lumpur, petang semalam.

Bagaimanapun, jurucakap Jabatan Bomba dan Penyelamat Malaysia (JBPM) Kuala Lumpur berkata, lelaki berusia lingkungan 20-an tersebut berjaya diselamatkan.

“Setibanya di lokasi, lelaki itu berdiri di hujung Sky Deck, Menara Kuala Lumpur, dipercayai cuba membunuh diri.

“Bomba berjaya menangkap mangsa dan diserahkan kepada polis untuk tindakan lanjut,” jelasnya dalam kenyataan di sini.

Katanya, seramai 25 pegawai dan anggota bersama tiga jentera dikerahkan ke lokasi kejadian selepas menerima maklumat kira-kira jam 5.11 petang semalam.

Untuk rekod, kejadian cubaan bunuh diri itu dikatakan pertama kali berlaku di lokasi tersebut.—AlHijrah Online


INSPEKTOR POLIS DIDAKWA ROGOL, LAKUKAN AMANG SEKSUAL TERHADAP REMAJA BAWAH UMUR

SUNGAI PETANI: Seorang inspektor polis dihadapkan ke Mahkamah Sesyen di sini hari ini atas pertuduhan merogol remaja perempuan bawah umur pada akhir bulan lepas.

Mohd Maliki Azmi, 34, mengaku tidak bersalah selepas pertuduhan dibacakan di hadapan Hakim Roslan Hamid .

Mengikut pertuduhan, tertuduh sebagai pegawai penyiasat berpangkat Inspektor telah didakwa merogol remaja berusia 16 tahun itu dengan kerelaannya dan kerelaan itu diperoleh menggunakan kedudukan berkuasa tertuduh terhadap mangsa.

Mohd Maliki dituduh melakukan perbuatan itu di bilik pegawai penyiasat di Ibu Pejabat Polis Daerah Yan lebih kurang 6.30 petang pada 28 Dis 2022 mengikut Seksyen 376(2)(f) Kanun Keseksaan yang memperuntukkan hukuman penjara maksimum 20 tahun dan sebat jika sabit kesalahan.

Tertuduh juga mengaku tidak bersalah atas tiga pertuduhan berkaitan amang seksual terhadap remaja perempuan itu di tempat, masa dan tarikh sama.

Pertuduhan dikemukakan di bawah Seksyen 14(a), Seksyen 14(c) dan Seksyen 15(a)(ii) Akta Kesalahan-Kesalahan Seksual Terhadap Kanak-Kanak 2017 dan dibaca bersama Seksyen 16(1) akta sama.

Jika sabit kesalahan, boleh dikenakan hukuman penjara maksimum 20 tahun dan sebatan serta sebagai tambahan hukuman bagi Seksyen 16(1) itu iaitu boleh dipenjara tidak melebihi lima tahun dan disebat dengan tidak kurang dua sebatan.

Pendakwaan kes dikendalikan Timbalan Pendakwa Raya Hizween Azleena Othman Kamal, Zulfadzly Hassan dan Nurul Natasha Rizal manakala tertuduh tidak diwakili peguam.

Terdahulu pihak pendakwaan tidak menawarkan jaminan kepada tertuduh, bagaimanapun jika mahkamah membenarkan jaminan, pendakwaan mencadangkan RM20,000 bagi pertuduhan merogol dan RM20,000 bagi setiap kes amang seksual.

Mohd Maliki memohon jaminan rendah atas alasan dia tiada pendapatan berikutan akan digantung tugas selepas kes itu.

“Selain itu saya juga perlu menyara ibu bapa. Isteri tidak bekerja dan saya menanggung beban hutang yang tinggi,” katanya.

Mahkamah membenarkan tertuduh diikat jamin RM10,000 dengan seorang penjamin bagi pertuduhan merogol dan RM15,000 dengan seorang penjamin bagi ketiga-tiga kes amang seksual berserta syarat tambahan melarangnya mengganggu mangsa kes itu dan pasport diserahkan kepada mahkamah.

Sebutan untuk semua kes ditetapkan pada  6 Feb bagi lantikan peguam serta serahan dokumen. –AlHijrah Online


SEREMBAN DILANDA BANJIR KILAT

SEREMBAN: Beberapa kawasan di daerah ini dilanda banjir kilat susulan hujan lebat dan ribut petang semalam sehingga menyebabkan beberapa pokok tumbang dan menghalang laluan utama.

Penolong Pengarah Operasi Jabatan Bomba dan Penyelamat Malaysia (JBPM) negeri Penguasa Kanan Bomba II Zamhuri Zainnordin berkata antara kawasan terbabit ialah Taman England, Sikamat; Taman Nyior, Garden lake dan Kampung Semarak.

“Pusat operasi kita banyak terima panggilan ada pokok tumbang, ribut dan banjir kilat sejak petang tadi dan sehingga kini kami masih menjalankan operasi menyelamatkan mangsa dan mengalihkan pokok tumbang.

“Bagaimanapun, tiada kemalangan jiwa dilaporkan setakat ini dan air juga sudah makin surut. Setakat pukul 10.30 malam ini jumlah mangsa terjejas belum dapat dipastikan,” katanya kepada Bernama di sini malam ini.

Sementara itu, Pengarah Angkatan Pertahanan Awam Malaysia (APM) Negeri Sembilan Lt Kol (PA) Mohd Syukri Md Nor berkata kira-kira 70 rumah terjejas akibat banjir di Kampung Ismail, Ampangan dekat sini yang naik sehingga paras dada, bagaimanapun air telah mulai surut.

Beliau berkata di Bukit Chedang, ketinggian air banjir 0.3 hingga 0.6 meter dan bacaan hujan di stesen berhampiran adalah 83.5 milimeter.

“Paras air semasa di Sungai Linggi adalah 44.80 meter iaitu pada paras bahaya, setakat ini tiada pusat pemindahan sementara dibuka. Air naik akibat hujan lebat dalam masa yang singkat, air di Sungai Kepayang melimpah serta backflow disebabkan paras Sungai Linggi yang tinggi,” katanya dalam kenyataan.

Mohd Syukri berkata terdapat beberapa kawasan lagi di daerah ini yang terjejas banjir kilat dan pihaknya sedang giat menjalankan operasi menyelamatkan mangsa banjir. APM turut menerima laporan pokok tumbang di sekitar Jalan Pantai, Seremban berdekatan Kilang Koko dekat sini.

Sementara itu, mangsa banjir Mohd Irqim Mohamad, 27, dari Taman Lee Siew Joo berkata air naik sehingga paras pinggang akibat hujan lebat kira-kira 7 malam tadi.

“Hujan lebat, air naik mendadak tidak sampai setengah jam iaitu kira-kira 8 malam ini, namun air semakin surut,” katanya kepada Bernama.–AlHijrah Online


MASJID SELAT MELAKA DITUTUP BAGI AKTIVITI PELANCONGAN SEHINGGA 31 DIS INI

MELAKA: Masjid Selat Melaka yang terletak di Pulau Melaka di sini, ditutup sementara kepada pelawat dan pelancong sehingga 31 Dis ini bagi membolehkan kerja-kerja penyelenggaraan dan naik taraf dijalankan.

Exco Pendidikan, Pengajian Tinggi dan Hal Ehwal Agama negeri Datuk Rahmad Mariman berkata bagaimanapun institusi keagamaan berkenaan dibuka bagi tujuan solat dan aktiviti pengimarahan masjid.

Beliau berkata proses pemulihan dan pembangunan masjid berkenaan melibatkan peruntukan berjumlah RM2.8 juta yang disalurkan daripada kerajaan negeri dan dijangka dibuka semula kepada pengunjung pada awal tahun hadapan.

“Kerja-kerja penyelenggaraan dan naik taraf berkenaan melibatkan keseluruhan bahagian hadapan masjid iaitu dataran, tandas dan kiosk untuk keselesaan pelawat dan umat Islam menggunakan fasiliti di premis tersebut.

“Penutupan sementara masjid berkenaan kepada pelawat bertujuan mengelak risiko kecederaan atau kemalangan,” katanya kepada pemberita selepas merasmikan Majlis Anugerah Zakat Melaka Sektor Awam dan Swasta Tahun 2022 di sini malam tadi.

Beliau berkata proses penyelenggaraan dan naik taraf masjid berkenaan juga dijalankan sebagai persediaan menyambut Tahun Melawat Melaka 2024 (TMM 2024) kerana ia merupakan satu daripada tumpuan pelancong asing ke Melaka.

Masjid Selat Melaka, dikenali juga sebagai masjid terapung merupakan satu daripada ikon pelancongan negeri dan pembinaannya menelan kos RM10 juta. — AlHijrah Online


LORI TRELER HILANG KAWALAN REMPUH 8 BUAH KERETA

BENTONG: Kemalangan lori treler merempuh lapan buah kereta di Lebuhraya Kuala Lumpur-Karak, di sini hari ini, berpunca daripada hilang kawalan.

Kejadian yang berlaku kira-kira jam 9.30 pagi tadi melibatkan dua buah MPV jenis Mitsubishi dan Toyota Estima, lima buah kereta jenis Perodua Axia, Perodua Myvi, BMW, Toyota Vios, Proton Saga, kenderaan pacuan empat roda Toyota Hilux dan sebuah treler jenis Volvo.

Ketua Polis Bentong Supt Zaiham Mohd Kahar berkata, siasatan mendapati lori treler dari arah Kuala Lumpur yang dipandu lelaki tempatan berusia 42 tahun telah hilang kawalan semasa tiba di lokasi kejadian

“Pemandu treler mengalami kecederaan ringan di bahagian lengan dan dahi, manakala pemandu kereta lain tidak mengalami sebarang kecederaan,” katanya, hari ini.

Kes tersebut akan disiasat di bawah Seksyen 43 (1) Akta Pengangkutan Jalan 1987, jika disabit kesalahan boleh dikenakan hukuman denda tidak kurang daripada RM4,000 dan tidak melebihi RM10,000 serta boleh dipenjarakan dalam tempoh tidak lebih 12 bulan.

“Polis IPD di sini meminta orang ramai yang melihat kejadian supaya dapat tampil membantu polis untuk membuat siasatan.

“Saya menasihati orang orang ramai yang menggunakan Lebuhraya Karak – Kuala Lumpur supaya lebih berhati-hati ketika memandu serta memastikan kenderaan diselenggarakan dengan baik sebelum memulakan perjalanan,” katanya.–AlHijrah Online


SJKC PUAY CHAI 2 BANDAR UTAMA DIARAH TUTUP SELEPAS ENAM PELAJAR POSITIF COVID-19

KUALA LUMPUR: Sekolah Jenis Kebangsaan (SJK)(C) Puay Chai 2 di Bandar Utama, Petaling Jaya diarahkan ditutup sementara selepas enam pelajarnya disahkan positif COVID-19.

Lapor AWANI, arahan penutupan sekolah mula berkuat kuasa hari ini, selepas dimaklumkan oleh Pejabat Pendidikan Daerah Petaling Jaya.

Sebelum ini, enam pelajar disahkan positif manakala 11 guru diarahkan untuk menjalani kuarantin.

Kesemua pelajar yang disahkan positif adalah pelajar tingkatan dua, empat dan lima.

Kes pertama dilaporkan pada 7 April lalu, sebelum kes kedua pada 9 April dan pada 11 April, dua lagi pelajar disahkan positif COVID-19.

Bagaimanapun tempoh penutupan operasi sekolah terbabit akan dimaklumkan dari masa ke semasa.–AlHijrah Online


LGBT, GENDER KETIGA TIDAK DIIKTIRAF DI MALAYSIA

KUALA LUMPUR: Perlakuan yang bertentangan dengan agama, adat dan budaya seperti Lesbian, Gay, Biseksual dan Transeksual (LGBT) dan gender ketiga tidak akan diiktiraf di Malaysia.

Menteri di Jabatan Perdana Menteri (Hal Ehwal Agama) Senator Idris Ahmad berkata, Malaysia sentiasa berpegang kepada prinsip sebagai sebuah negara Islam yang mengamalkan prinsip keagamaan dan nilai-nilai budaya tempatan.

“Pendirian ini selari dengan ‘Cairo Declaration on Human Rights in Islam’ yang dipersetujui Pertubuhan Bangsa-Bangsa Bersatu (PBB) juga menyatakan, segala perkara yang bercanggah dengan syariah Islam tidak boleh diamalkan di sebuah negara Islam.

“Seperti mana Malaysia menolak LGBT begitulah juga Malaysia tidak akan mengiktiraf gender ketiga kerana ianya bertentangan dengan fitrah dan syariat Islam,” katanya dalam sesi penggulungan Rancangan Malaysia Ke-12 di Dewan Rakyat, hari ini.

Ujar Idris, kewujudan gender ketiga ini akan memberi impak sangat besar terhadap sistem perundangan sedia ada khususnya perundangan syariah selain isu ketidakharmonian dalam kalangan masyarakat.—AlHijrah Online


SAARANI ANGKAT SUMPAH MENTERI BESAR PERAK

KUALA KANGSAR: Ahli Dewan Undangan Negeri (ADUN) Kota Tampan, Datuk Saarani Mohamad mengangkat sumpah jawatan sebagai Menteri Besar Perak ke-14 di hadapan Sultan Perak, Sultan Nazrin Muizzuddin Shah hari ini.

Istiadat mengangkat sumpah jawatan serta menandatangani watikah pelantikan berlangsung di Balai Istiadat Kecil Istana Iskandariah di Kuala Kangsar pada jam 11 pagi tadi.

Dokumen pelantikan yang ditandatangani oleh Saarani disaksikan Hakim Utama Mahkamah Tinggi Ipoh, Datuk Hisham Hashim.

Turut berangkat pada istiadat berkenaan, Raja Muda Perak, Raja Jaafar Raja Muda Musa serta Raja Dihilir, Raja Iskandar Dzulkarnain Sultan Idris.

Antara pemimpin politik yang hadir ialah Speaker Dewan Undangan Negeri (DUN) Perak, Datuk Mohammad Zahir Abdul Khalid; Pesuruhjaya Pas Perak, Razman Zakaria dan beberapa pegawai kanan kerajaan negeri.

Selain itu, isteri Saarani, Datin Aezer Zubin turut hadir dan mengiringi suaminya ke istiadat tersebut.

Semalam, Saarani yang juga Pengerusi UMNO Perak mendapat perkenan Sultan Nazrin untuk dilantik sebagai Menteri Besar Perak yang baharu selepas mendapat kepercayaan sebahagian besar ADUN.

Beliau menggantikan bekas Menteri Besar, Ahmad Faizal Azumu yang meletakkan jawatan ekoran kegagalan mendapatkan majoriti dalam usul undi percaya semasa Persidangan Dewan Undangan Negeri (DUN) Perak, Jumaat lepas. — AlHijrah Online


PELITUP MUKA TIDAK LAGI WAJIB DI MASJID DAN SURAU DI WILAYAH PERSEKUTUAN

KUALA LUMPUR: Pemakaian pelitup muka tidak lagi diwajibkan di dalam masjid dan surau seluruh Wilayah-Wilayah Persekutuan Kuala Lumpur, Putrajaya dan Labuan.

Pengarah Jabatan Agama Islam Wilayah Persekutuan (JAWI) Datuk Mohd Ajib Ismail berkata arahan itu berkuat kuasa mulai 30 September 2022 (Jumaat).

“Walau bagaimanapun, pemakaian pelitup muka di dalam masjid dan surau masih digalakkan.

“Manakala individu bergejala seperti demam, batuk dan selesema serta mereka yang berisiko tinggi seperti warga tua serta kanak-kanak amat digalakkan untuk memakai pelitup muka.

“Marilah kita semua berusaha untuk mengimarahkan masjid dan surau pada setiap masa bersama-sama ahli keluarga dan jiran tetangga agar kesejahteraan masyarakat dan negara dapat dibina,” katanya dalam kenyataan hari ini.

Menurut Mohd Ajib, arahan terbaharu itu telah diperkenan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah serta selaras dengan ketetapan terkini kerajaan berkaitan kelonggaran Prosedur Operasi Standrad (SOP) pencegahan COVID-19. – AlHijrah Online


MALAYSIA TOLAK JANTINA KETIGA, TIDAK IKTIRAF LGBT – ZULKIFLI

KUALA LUMPUR: Malaysia tidak akan berganjak dengan pendirian tidak mengiktiraf golongan Lesbian, Gay, Biseksual dan Transgender (LGBT).

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri menegaskan pendirian rasmi kerajaan ialah tidak membenarkan jantina ketiga di negara ini.

Zulkifli berkata, ia perlu ditolak sebagaimana pendirian Malaysia menolak dasar luar pentadbiran baharu Amerika Syarikat (AS) yang mempromosi hak asasi golongan terbabit bersekali kumpulan pelik (LGBTQ) di seluruh dunia.

“Hujah yang tuntas perlu dikemukakan untuk tidak membenarkan gender ketiga di negara ini kerana ia bertentangan dengan syariat Islam dan kerajaan tidak menyokong sebarang kempen LGBT di negara ini,” katanya sewaktu menyampaikan amanat dalam Persidangan Secara Maya bersama Ahli Jawatankuasa Penyelidik Kajian Implikasi Gender Ketiga yang dianjurkan Jabatan Kemajuan Islam Malaysia (JAKIM) di Facebook, semalam.

Sebelum ini, AlHijrah Online melaporkan bahawa Mesyuarat Khas Task Force Menangani Isu LGBT bersetuju melaksanakan tindakan tegas dalam kadar segera bagi menangani isu penghinaan agama secara umum serta promosi gaya hidup LGBT.

Dalam mesyuarat yang dipengerusikan Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary tersebut turut mengemukakan cadangan tindakan lain termasuk mengenal pasti kekangan yang dihadapi oleh penguat kuasa dalam melaksanakan penguatkuasaan bersepadu serta mencadangkan pindaan Akta Tatacara Jenayah Syariah (Wilayah-Wilayah Persekutuan) 1997 (Akta 560) dan undang-undang tatacara jenayah syariah di negeri-negeri.

“Penguatkuasaan undang-undang dilaksanakan terhadap mana-mana orang Islam yang menghina agama Islam dan melakukan kesalahan jenayah syariah lain dengan menggunakan kemudahan rangkaian, perkhidmatan rangkaian atau perkhidmatan aplikasi.

“Kerajaan akan menghasilkan satu prosedur operasi standard (SOP) atau garis panduan bertulis secara komprehensif dan menyeluruh mengenai tatacara mengendalikan aduan bagi kesalahan-kesalahan berkaitan penghinaan agama dan promosi gaya hidup LGBT,” katanya.—AlHijrah Online


BULI ‘JUNIOR’, LIMA REMAJA DIREMAN

MUAR: Lima pelajar lelaki sebuah sekolah menengah di Muar, direman tiga hari oleh Mahkamah Majistret Muar bagi membantu siasatan berhubung kejadian buli membabitkan seorang pelajar minggu lalu.

Perintah tahanan reman sehingga Sabtu ini terhadap semua pelajar berusia 16 tahun itu dikeluarkan Majistret Analia Kamaruddin bagi membolehkan siasatan dijalankan mengikut Seksyen 147 Kanun Keseksaan.

Malam tadi, media melaporkan lima orang pelajar ditahan selepas dipercayai membuli pelajar ‘junior’ berusia 14 tahun sehingga mengalami kecederaan bengkak di bahagian rusuk kiri dan terpaksa mendapatkan rawatan di hospital.

Ketua Polis Daerah Muar, Asisten Komisioner Zaharudin Rasip berkata, Ibu Pejabat Polis Daerah (IPD) Muar menerima laporan petang Selasa memaklumkan mangsa dibuli oleh pelajar-pelajar ‘senior’ sehingga mengalami kecederaan.

Kesemua suspek itu kemudian ditahan dalam tempoh 24 jam selepas laporan polis dibuat di sekitar Melaka, Kuala Lumpur dan Johor Bahru.

Hasil siasatan awal pihak polis mendapati kejadian berpunca ekoran kesemua suspek tidak berpuas hati dengan sikap mangsa dan rakan-rakannya, menyebabkan mereka dibuli.

Katanya, polis memandang serius terhadap kes-kes jenayah melibatkan pelajar khususnya kes buli di sekolah dan tidak akan berkompromi dengan mana-mana pihak yang terlibat. –AlHijrah Online


MASIH TIDAK SERIK, INGKAR ARAHAN RENTAS NEGERI PALING TINGGI

KUALA LUMPUR: Menteri Kanan (Keselamatan) Datuk Seri Ismail Sabri Yaakob memaklumkan seramai 461 individu ditahan atas kesalahan ingkar prosedur operasi standard (SOP) Perintah Kawalan Pergerakan (PKP).

Menerusi operasi pematuhan SOP yang dijalankan oleh Polis Diraja Malaysia (PDRM), daripada jumlah tersebut, seramai 135 kes cubaan untuk merentas negeri direkodkan, diikuti 128 kes gagal mematuhi penjarakan fizikal.

Kesalahan lain yang turut direkodkan adalah gagal menyediakan peralatan merekod diri dan pelanggan (72 kes), tidak memakai pelitup muka (77 kes) manakala kes-kes lain sebanyak 42 kes.

“Daripada jumlah itu, 430 telah dikenakan kompaun manakala 31 direman,” katanya.

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan sebanyak 2,461 kes baharu COVID-19 dicatatkan hari ini, menjadikan jumlah kes keseluruhan sebanyak 280,272 kes.—AlHijrah Online


PEMANDU X50 TERSEPIT DILANGGAR BAS PEKERJA

KLANG: Seorang pemandu kereta tersepit dalam kenderaan selepas terlibat dengan kemalangan tiga kenderaan di Jalan Counnaught Bridge menghala ke Klang, di sini pagi tadi.

Pengarah Jabatan Bomba dan Penyelamat (JBPM) Selangor Morni Mamat berkata, kejadian berlaku kira-kira jam 7.36 pagi tadi melibatkan sebuah bas pekerja, sebuah SUV jenis Proton X50 dan sebuah motosikal jenis Yamaha Nouvo LC.

“Kejadian berlaku apabila bas pekerja itu berlanggar dengan Proton X50 kemudian motosikal melanggar bahagian belakang kereta.

“Bomba mengambil masa 10 minit untuk mengeluarkan pemandu Proton X50 berusia 30 tahun yang tersepit di bahagian pemandu selain mengalami kecederaan di bahagian kepala dan dada,” katanya dalam satu kenyataan.

Penunggang motosikal berusia 25 tahun mengalami kecederaan di bahagian kaki kanan.

Kedua-dua mangsa telah diserahkan kepada pihak Kementerian Kesihatan (KKM) untuk rawatan lanjut.–AlHijrah Online


WORLD #QURANHOUR BERIMPAK TINGGI DISIARKAN EMPAT STESEN TV

KUALA LUMPUR: Edisi kelima World #QuranHour yang disiarkan secara langsung dari Pusat Penyiaran Digital TV AlHijrah hari ini disifatkan sebagai berimpak tinggi meskipun tidak dianjurkan secara besar-besaran seperti tahun-tahun sebelumnya.

Ini kerana program penghayatan al-Quran Yayasan Warisan Ummah Ikhlas itu disiarkan secara meluas di platform televisyen dan digital TV AlHijrah selain turut disiarkan stesen Radio Televisyen Malaysia (RTM), Bernama TV dan Astro Oasis.

Ia turut disiarkan British Muslim TV dan dianjurkan secara serentak bermula jam 12 tengah hari tadi waktu Malaysia selama sejam di 13 negara, termasuk di Indonesia, Brunei, Filipina, United Kingdom, China, India, Australia dan Turki.

Pengasas Yayasan Warisan Ummah Ikhlas, Datuk Hussamuddin Yaacub menyifatkan edisi terkini World #QuranHour dengan misi surah Ar-Rahman itu sebagai program high touch, high impact yang menyatukan umat Islam memahami dan menghayati al-Quran.

Katanya, cabaran Perintah Kawalan Pergerakan Bersyarat (PKPB) bagi membendung wabak COVID-19 menjadi satu hikmah apabila ia memberi peluang orang ramai menyertai dan menghayati program itu di rumah.

“Kita bersyukur kita dapat laksanakan World #QuranHour dengan konsep berbeza ketika PKPB ini.

“Kita tidak dapat buat acara besar-besaran kerana PKPB tetapi Allah swt permudahkan dengan gabungan empat stesen televisyen utama negara menyiarkan program tersebut secara langsung hari ini,” katanya kepada pemberita selepas siaran langsung World #QuranHour di Pusat Penyiaran Digital TV AlHijrah di sini hari ini.

Hadir sama Ketua Pegawai Eksekutif TV AlHijrah, Namanzee Harris; Ahli Lembaga Yayasan Warisan Ummah Ikhlas, Ahmad Yani Abd Manaf; Ketua Pegawai Eksekutif Yayasan Warisan Ummah Ikhlas, Marhaini Yusoff dan Pengarah (Pembangunan Perniagaan dan Pemasaran) Kumpulan MOFAZ, Datuk Zulkifli Mohamad.

Edisi terkini World #QuranHour yang berlangsung secara serentak di 13 negara itu membawa misi Surah Ar-Rahman (55:1-78) sebagai solusi untuk mengembalikan keharmonian global “Reboot Global Harmony”.

Melalui program itu, semua pihak yang mengikutinya menghentikan aktiviti lain dan membaca al-Quran serta memahaminya melalui tadabur selama sejam bermula jam 12 tengah hari yang dikendalikan pentadabur, Ustaz Fazrul Ismail ditemani qari, Ustaz Ahmad Tirmizi Ali dan Ustaz Ahmad Tarmizi Abdul Rahman.

Pentadabur Indonesia, KH Bachtiar Nasir turut menjayakan program secara langsung itu, yang dihoskan bersama pengacara TV AlHijrah, Hanan Abdul Rahman.

Mengulas lanjut, Hussamuddin yang juga Pengerusi TV AlHijrah berkata kejayaan World #QuranHour hari ini disumbangkan program #QuranTime yang disiarkan setiap hari di TV AlHijrah bermula 20 Mac lalu selepas Perintah Kawalan Pergerakan (PKP) dikuat kuasa kerajaan.

“Saya rasa dari segi impak lebih luas. Tahun ini kita terkurung dan dalam masa dua bulan ini berjuta orang dah saksikan program #Qurantime dan momentum itu, kita sudah bina.

“Kalau kita tidak dapat capai 1.4 bilion penonton (seperti dicapai melalui media sosial pada tahun sebelumnya), kita dapat sebarkan kepada lima juta orang pun sudah memadai kerana mereka (penonton) betul-betul fokus kali ini,” katanya.

Dalam ucapan penghargaannya kepada tim TV AlHijrah kemudiannya, Hussamuddin juga menyifatkan program World #QuranHour sudah menemui “rumahnya” iaitu TV AlHijrah dengan kejayaan penganjuran #QuranTime dan edisi terkini acara tahunan World #QuranHour itu.

“TV AlHijrah kena jadi centre kepada content TV berasaskan al-Quran untuk mengubah orang (audiens),” kata Hussamuddin turut menyampaikan mushaf al-Quran kepada ketua-ketua jabatan TV AlHijrah sebagai tanda penghargaan kejayaan penganjuran program kali ini.

Namanzee berkata sebagai sebuah stesen TV Islamik, TV AlHijrah memahami tanggungjawabnya untuk memperkasakan program berlandaskan al-Quran dalam mendekati kelompok audiens di dalam dan luar negara.

“Bagi kita World #QuranHour bukan sekadar acara tahunan, ia lebih dari itu,” katanya menyifatkan World #QuranHour dan #QuranTime sebagai medium untuk umat Islam menghayati isi kandungan al-Quran.

World #QuranHour dimulakan sejak 2015. Sehingga tahun lalu, ia diadakan di lebih 3,000 lokasi berdaftar di seluruh Malaysia selain 300 lokasi lain di 76 negara dengan capaian 1.46 bilion di media sosial. – AlHijrah Online/ Syed Azwan Syed Ali & Zaim Zamani


JEMAAH HAJI MALAYSIA BERGERAK KE ARAFAH ISNIN INI

MAKKAH: Kesemua 31,600 jemaah haji Malaysia akan bergerak ke Arafah, Isnin ini untuk menyertai kira-kira tiga juta umat Islam seluruh dunia menjalani ibadah wukuf yang merupakan kemuncak haji pada Selasa, 9 Zulhijjah (27 Jun).

Mereka akan bergerak secara berperingkat ke Arafah yang jaraknya kira-kira 22 kilometer dari Masjidil Haram di sini, bermula 7 pagi waktu tempatan (12 tengah hari waktu Malaysia) menggunakan 21 bas disediakan bagi setiap maktab penginapan yang membawa jemaah haji dalam tiga penggiliran perjalanan.

Wukuf ialah rukun haji yang dilakukan dengan berada di padang Arafah mulai daripada tergelincirnya matahari (waktu zuhur) pada 9 Zulhijjah sehingga sebelum fajar pada 10 Zulhijjah.

Ketua Rombongan Haji Malaysia Datuk Seri Syed Saleh Syed Abdul Rahman berkata kesemua jemaah haji Malaysia akan bergerak untuk mabit (bermalam) di Muzdalifah bermula 6.30 petang sebelum melontar di Mina hingga 13 Zulhijjah.

“Malaysia mendapat keutamaan daripada kerajaan Arab Saudi untuk memilih waktu melontar di ketiga-tiga jamrah … alhamdulillah, jemaah kita dapat melontar pada slot malam bermula 8 hingga 10 malam disebabkan keadaan cuaca yang lebih dingin,” katanya kepada pemberita di sini.

Beliau berkata 50 peratus jemaah haji akan melakukan Nafar Awal (melontar jamrah pada dua dari tiga hari tasyrik) manakala separuh lagi Nafar Thani (melontar bagi ketiga-tiga hari tasyrik) dan bertahalul.

Seterusnya, jemaah haji akan melakukan tawaf dan saie haji.

Syed Saleh berkata hampir 300 khemah di Arafah dan Mina tersedia buat jemaah haji negara dengan beberapa penambahbaikan dilakukan tahun ini termasuk khemah berdinding PVC dengan penyaman udara dan bekalan makanan yang keseluruhannya dibekalkan syarikat Malaysia.

Selain itu, 50 jemaah haji dipilih menyertai Program Prihatin Tetamu Ar Rahman (Peneman) yang bakal disantuni 50 petugas haji bagi membantu mereka ketika operasi Masyair.

Bagi pesakit pula, mereka akan dibawa ke Arafah menerusi program Safari Wuquf bersama petugas perubatan dengan menaiki bas khas dan ambulans.

Setelah selesai rukun dan wajib haji, jemaah akan melakukan tawaf wada’ atau tawaf selamat tinggal sebelum pulang ke tanah air, dengan penerbangan pertama dijadual pada 5 Julai ini.–AlHijrah Online


TH SERAH ZAKAT RM2.1 JUTA UNTUK ASNAF SABAH

KOTA KINABALU: Lembaga Tabung Haji (TH) hari ini menyerahkan Zakat TH berjumlah RM2,104,543.47 bagi tahun kewangan berakhir 2020 kepada Majlis Ugama Islam Sabah (MUIS).

Menurut TH, bayaran zakat bagi negeri Sabah ini mencatatkan peningkatan berbanding tahun 2020 iaitu RM1,774,247.05.

“Saban tahun TH melaksanakan bayaran zakat yang merupakan sebahagian daripada tanggungjawab TH sebagai sebuah organisasi Islam yang prihatin dengan sasaran untuk memperkasakan kewangan Islam dan pembangunan sosio-ekonomi ummah bagi manfaat khususnya golongan asnaf di Negeri Sabah,” kata Pengarah TH Wilayah Sabah dan Sarawak, Nurlaila Said.

Tambahnya, TH berharap pembayaran zakat ini dapat dimanfaatkan oleh MUIS ke arah kemampanan program-program zakat yang dirangka di negeri ini bagi kelestarian ekonomi golongan asnaf.

Majlis serahan zakat diadakan di Pejabat Ketua Menteri, Sabah yang disampaikan Nurlaila kepada Timbalan Yang Dipertua MUIS, Ustaz Malai Ali Malai Ahmad yang turut disaksikan Ketua Menteri Sabah Datuk Seri Hajiji Noor.

Dalam pada itu, jumlah keseluruhan bayaran Zakat TH 2020 terus mencatatkan peningkatan di seluruh negeri sebanyak RM100,416,202.83 berbanding RM86,185,327.00 pada tahun 2020.

Pada tahun ini, TH turut memperuntukkan RM18.7 juta bagi melaksanakan program lain seperti Program Ehsan iaitu program bantuan kewangan untuk golongan asnaf yang memerlukan seperti warga emas, ibu atau bapa tunggal dan golongan kurang upaya; dan Program Ikhtiar yang membantu golongan asnaf melalui suntikan modal perniagaan.

Selain itu dana tersebut turut digunakan untuk Program Iqra’ yang menyediakan bantuan kewangan dan keperluan kepada pelajar asnaf di beberapa universiti awam dan institusi terpilih; dan Program A’fiat yang melibatkan sumbangan alat bantuan sokongan kesihatan. – AlHijrah Online


LETUPAN GUDANG MERCUN DI NARATHIWAT: SEKURANG-KURANGNYA 10 MAUT, 110 CEDERA

NARATHIWAT: Sekurang-kurangnya 10 maut manakala 110 cedera dalam kejadian letupan di gudang mercun dan piroteknik di Narathiwat, Thailand pada petang Sabtu.

Gabenor Narathiwat Sanan Pongaksorn berkata, letupan pada 3.30 petang (waktu tempatan) itu berlaku di Pasar Mundok, destinasi membeli-belah popular bagi rakyat Malaysia.

Beliau berkata letupan itu menyebabkan kerosakan, memusnahkan kedai dan menyebabkan bekalan elektrik terputus serta gangguan lalu lintas.

“Punca letupan masih dalam siasatan,” katanya.

Tiada rakyat Malaysia terlibat dalam kejadian itu, setakat ini.

“Kami masih menunggu butiran dan maklumat daripada pihak hospital,” katanya.

Foto dan video yang dikongsi di media sosial menunjukkan kerosakan membabitkan kenderaan, bangunan, rumah kedai dan kediaman di kawasan itu.

Anggota bomba bergegas ke tempat kejadian untuk memadamkan kebakaran dan pasukan penyelamat berusaha mencari mangsa yang terselamat.

Mangsa dibawa ke hospital berhampiran untuk menerima rawatan.

Media tempatan melaporkan bahawa kebakaran dan letupan berterusan dan ramai mangsa terperangkap dalam runtuhan.

Timbalan jurucakap kerajaan Ratchada Thanadirek berkata Perdana Menteri sementara Prayut Chan-o-cha menyeru agensi berkaitan untuk memberi bantuan segera kepada mangsa dan mereka yang terjejas akibat kejadian itu.–AlHijrah Online


KORONAVIRUS: CHINA SAHKAN 80 KEMATIAN

WUHAN: Pihak berkuasa kesihatan China hari ini mengesahkan terdapat 2,744 kes pneumonia disebabkan 2019 Novel Coronavirus (2019-nCoV) termasuk 461 dalam keadaan kritikal, setakat malam tadi.

Menurut Suruhanjaya Kesihatan Negara berkenaan, dalam tempoh 24 jam lalu dilaporkan, sebanyak 769 kes baharu disahkan, manakala 3,806 kes disyaki dan 24 kematian di Hubei.

“Menjelang Ahad, 80 kematian dicatatkan akibat radang paru-paru. Seramai 51 orang sudah pulih, manakala 5,794 kekal sebagai pesakit yang disyaki.

“Sejumlah 32,799 kenalan rapat pesakit dikenal pasti pernah berhubung dengan pesakit, seramai 30,453 sedang menjalani pemerhatian perubatan manakala 583 orang lagi telah dibenarkan keluar wad,” kata kenyataan itu lagi.

Selain itu, 17 kes disahkan di tiga wilayah iaitu lapan kes di Hong Kong, Macau (5) dan Taiwan (4).

Sementara itu, jumlah kes dilaporkan di luar negara ialah Thailand (7), Jepun (3), Republik Korea (3), Amerika Syarikat (3), Vietnam (2), Singapura (4), Malaysia (4), Nepal (1), Perancis (3) dan Australia (4). — SINAR HARIAN


LELAKI DIJEMPUT AJAL SELEPAS BACA AL-QURAN, SOLAT SUBUH

SUNGAI PETANI: Seorang lelaki yang bekerja sebagai tukang kebun ditemui tidak sedarkan diri di ruang solat Masjid Nurul Hasanah Bukit Kechil Simpor, Tikam Batu di sini dan disahkan meninggal dunia oleh pegawai kesihatan pada Jumaat.

Ketua Polis Daerah Kuala Muda, Asisten Komisioner Adzli Abu Shah berkata, sebelum ditemui tidak sedarkan diri, mangsa berusia 54 tahun itu dilihat sedang membaca Al-Quran selepas selesai solat Subuh.

“Menurut saksi ,selepas solat subuh mangsa dilihat duduk di belakang ruang solat sambil membaca Al-Quran dan tidak lama kemuddian mangsa dilihat dalam keadaan terbaring dan tidak sedarkan diri.

“Pihak masjid kemudian menghubungi ambulans dan pegawai kesihatan yang melakukan pemeriksaan mengesahkan mangsa sudah meninggal dunia,” katanya dalam kenyataan pada Jumaat.

Adzli berkata isteri mangsa memaklumkan mangsa mengidap penyakit darah tinggi dan tidak menjalani rawatan di hospital dan hanya bergantung pada ubat yang dibeli di farmasi.

Katanya hasil pemeriksaan badan ke atas mayat tidak menemui sebarang kesan luka atau lebam serta disyaki tiada sebarang unsur-unsur jenayah dan kes diklasifikasi sebagai mati mengejut.

Mayat mangsa telah dihantar ke Hospital Sultan Abdul Halim, Sungai Petani untuk tindakan lanjut. – AlHijrah Online


ENAM TENTERA, 20 TERBUNUH DI TENGAH FILIPINA

MANILA: Sekurang-kurangnya enam tentera Filipina terbunuh dan 20 lagi cedera dalam pertempuran di antara pasukan keselamatan dan pemberontak di wilayah timur Samar di tengah Filipina.

Agensi berita Xinhua yang memetik polis melaporkan pemberontak Tentera Rakyat Baru (NPA) turut terbunuh dalam pertempuran 30 minit itu, kira-kira jam 5 petang waktu tempatan pada Isnin ketika tentera menjalankan operasi di Pinana-an, sebuah kampung di bandar Borongan di wilayah Samar.

Pihak polis melaporkan enam bom buatan sendiri berjaya dimatikan sebelum pertempuran meletus.

Setakat ini, tentera Filipina belum mengeluarkan sebarang kenyataan berhubung insiden itu.

Presiden Filipina Rodrigo Duterte sebelum ini memerintahkan tentera untuk menamatkan pemberontakan NPA menjelang tahun 2022.

Pemberontak NPA menentang kerajaan Filipina sejak 1969 dengan serangan tertumpu di kawasan luar bandar. — Agensi


IRAN ENGGAN SERAH KOTAK HITAM PESAWAT UKRAINE KEPADA NEGARA LAIN

TEHRAN: Iran pada Rabu tidak mahu menyerahkan kotak hitam pesawat Ukraine yang terhempas baru-baru ini, kepada negara lain untuk penyahkodan, lapor agensi berita Xinhua memetik Press TV.

“Kotak hitam itu harus kekal dengan pasukan Iran yang menyiasat nahas tersebut,” kata Menteri Pengangkutan Iran Mohammad Eslami.

Tambah beliau, perakam data itu perlu dianalisis oleh pasukan penyiasat nahas, di Pertubuhan Penerbangan Awam Iran.

Pada 8 Januari, pesawat Boeing 737-800 yang dalam penerbangan dari Tehran ke Kyiv terhempas berhampiran Lapangan Terbang Imam Khomeini di Tehran, mengorbankan 176 penumpang termasuk anak kapal.

Kemudian, tentera Iran mengakui tidak sengaja tertembak pesawat penumpang itu. – BERNAMA


TOKOH KEWARTAWANAN, DATUK ABDUL JALIL ALI MENINGGAL DUNIA

PETALING JAYA: Tokoh kewartawanan dan penulisan, yang juga Penasihat Eksekutif Editorial Sinar Harian, Datuk Abdul Jalil Ali, 66, meninggal dunia pagi tadi.

Pengesahan pemergiannya itu dibuat anak ketiga Allahyarham, Haikal Abdul Jalil menerusi laman Facebooknya yang memberitahu bahawa bapanya meninggal dunia jam 6.32 pagi tadi.

Turut memuat naik status tentang kematian Allahyarham, Pengerusi Lembaga Pengarah Kumpulan Karangkraf, Datuk Hussamuddin Yaacub.

Sehingga berita ini ditulis, jenazah masih berada di hospital dan dijangka dikebumikan malam ini, berdasarkan makluman menerusi Twitter Datuk Hussamuddin.

Tidak ketinggalan mengucapkan takziah kepada keluarga Allahyarham, beberapa pemimpin politik kerajaan dan pembangkang.

Memetik Sinar Online, Allahyarham Abdul Jalil adalah Profesor Adjung di Fakulti Kemanusiaan, Seni dan Warisan, Universiti Malaysia Sabah.

Selain menjadi kolumnis di Sinar Harian, beliau adalah penulis buku terbitan anak syarikat Karangkraf.

Antara tulisan Allahyarham Abd Jalil adalah Dari Menara KL; Asam, Garam, Gula dan Kopi; Asam Pedas Sirap Bandung; Teh Tarik Kurang Manis dan Kopi O Tanpa Gula.

Allahyarham juga kerap kali diundang sebagai ahli panel dalam pelbagai forum yang dianjurkan pelbagai pihak termasuk universiti-universiti tempatan. – AlHijrah Online / Ardi Herman Mohd Mardzi


ANNUAR MUSA DIKOMPAUN RM2,000

KUALA LUMPUR: Menteri Wilayah Tan Sri Annuar Musa telah dikompaun RM2,000 kerana melanggar prosedur operasi standard (SOP) Perintah Kawalan Pergerakan (PKP).

Pejabat Menteri Wilayah Persekutuan dalam kenyataan hari ini memaklumkan kompaun itu susulan kunjungan Annuar ke kediaman bekas Perdana Menteri, Tun Abdullah Badawi di ibu negara pada Sabtu, 10 Julai.

“Beliau telah menerima kompaun daripada Polis Diraja Malaysia (PDRM) dan akan menjelaskan kompaun tersebut secepat mungkin,” jelas kenyataan tersebut.

Kunjungan ke kediaman Tun Abdullah dimaklumkan Annuar menerusi ciapan di Twitternya sebelum beliau bertindak memadam perkongsian tersebut. — AlHijrah Online


JALAN KAKI DARI PERAK KE MAKKAH, LELAKI KUDUNG TANGAN SELAMAT TUNAI UMRAH

KUALA LUMPUR: Lelaki kudung tangan kiri yang nekad berjalan kaki dari Perak ke Makkah selamat menunaikan ibadah umrah, semalam.

Herry Nizam Saleh, 42, yang kisah kegigihannya tular di aplikasi TikTok mendedahkan bahawa dirinya menerima tiket penerbangan percuma ke Jeddah.

Jelasnya, dia menerima tawaran itu kerana tidak mahu menghampakan niat individu yang membelikan tiket penerbangan bagi membantu misinya untuk berjalan kaki ke Jeddah.

Difahamkan lelaki itu memulakan pengembaraannya pada 24 April lalu dari Bidor, Perak merentasi 12 negara bermula dari Thailand hingga ke Arab Saudi.

Sementara itu, seorang jemaah umrah Malaysia dikenali sebagai Jalil Razak telah memuat naik video bersama Herry di hadapan Kaabah di Masjidil Haram.

“Untuk pengetahuan, abang yang jalan kaki dari Malaysia ke Makkah dah sampai dah,” katanya.—AlHijrah Online


LELAKI WARGA EMAS MATI DALAM KERETA DISYAKI DIBUNUH

KUALA LUMPUR: Polis menahan seorang lelaki bagi membantu siasatan berhubung kes bunuh seorang warga emas yang mayatnya ditemukan berlumuran darah di dalam sebuah kereta di kawasan lapang berhadapan sebuah pusat membeli-belah Selayang, Jalan Selayang Baru, di sini, semalam.

Ketua Polis Daerah Gombak ACP Zainal Mohamed Mohamed berkata lelaki berusia 40-an itu ditahan pada pukul 4 petang semalam oleh sepasukan polis dari Bahagian Siasatan Jenayah, Ibu Pejabat Polis Gombak.

Beliau berkata dalam kejadian semalam, polis menerima maklumat daripada orang awam pada pukul 10.15 pagi mengenai seorang warga emas yang dipercayai telah meninggal dunia di dalam kereta Perodua Kancil berwarna Hijau.

Katanya siasatan awal mendapati lelaki berumur 70-an yang beralamat di Selayang Baru itu telah meninggal dunia di tempat duduk pemandu dalam keadaan berlumuran darah, dan mayat kemudiannya dihantar ke Hospital Kuala Lumpur untuk bedah siasat.

“Pemeriksaan tubuh mendapati terdapat kesan kecederaan luka parah pada bahagian leher, dan turut dijumpai dalam kereja itu ialah satu objek tajam,” katanya dalam kenyataan hari ini.

Zainal Mohamed berkata suspek direman hingga Selasa depan bagi membantu siasatan mengikut Seksyen 302 Kanun Keseksaan kerana membunuh.


14 PEMANDU MABUK DITAHAN SEKITAR IBU KOTA

KUALA LUMPUR: Polis menahan 14 individu kerana memandu di bawah pengaruh alkohol dalam operasi dijalankan di sekitar ibu kota sejak Jumaat hingga awal pagi Ahad.

Operasi membanteras samseng jalanan dan mengesan pelbagai kesalahan trafik itu dijalankan di Jalan Pahang, Jalan Loke Yew, Jalan Raja Laut dan Lebuhraya Duta-Ulu Kelang (DUKE) bermula jam 9 malam hingga 4 pagi.

Ia dijalankan Unit Kuatkuasa Jabatan Siasatan dan Penguatkuasaan Trafik (JSPT) Kuala Lumpur yang turut disertai Jabatan Alam Sekitar (JAS) Kuala Lumpur.

Ketua JSPT Kuala Lumpur, Asisten Komisioner Sarifuddin Mohd Salleh, berkata hasil pemeriksaan, seramai 14 pemandu yang kesemuanya lelaki berusia antara 30 hingga 55 tahun ditahan kerana memandu di bawah pengaruh alkohol.

“Kesemuanya ditahan dan akan dituduh mengikut Seksyen 45(A) Akta Pengangkutan Jalan 1987 dalam masa terdekat,” katanya dalam kenyataan, hari ini.

Dalam operasi itu juga, Sarifuddin berkata, pihaknya menyita 15 motosikal yang didapati diubah suai ekzos dan akan diserahkan kepada Jabatan Pengangkutan Jalan (JPJ) untuk tindakan lanjut.

“Pada operasi ini juga, sebanyak 11 saman dikeluarkan JAS Kuala Lumpur kepada penunggang motosikal yang melakukan kesalahan mengikut Akta Kualiti Alam Sekeliling 1974 kerana bunyi ekzos motosikal terlalu bising.

“Selain itu, lapan penunggang motosikal lelaki berusia 13 hingga 20 tahun ditahan kerana menunggang motosikal secara melulu dan melakukan pelbagai aksi berbahaya seperti zig zag, roket, ‘superman’ serta bersaing sesama sendiri,” katanya.

Katanya lagi, kesemua yang ditahan dibawa ke Balai Trafik Kuala Lumpur dan akan dituduh mengikut Seksyen 42(1) Akta Pengangkutan Jalan 1987. –AlHijrah Online


WAKTU OPERASI KEDAI MAKAN, RESTORAN DILANJUTKAN HINGGA 10 MALAM

KUALA LUMPUR: Kerajaan bersetuju melanjutkan tempoh operasi kedai makan, restoran dan khidmat penghantaran sehingga 10 malam, bermula esok 22 Januari 2021.

Menteri Kanan Pertahanan, Datuk Seri Ismail Sabri Yaakob berkata, kerajaan mengambil berat tentang keluhan orang ramai berhubung waktu operasi kedai makan yang singkat, untuk dilanjutkan.

“Ramai yang merungut mengenai pelaksanaan penutupan kedai makan yang ditetapkan pada pukul 8 malam.

“Ada juga yang tidak sempat untuk membeli makanan kerana pulang lewat dari tempat kerja dan dari pihak peniaga pula seperti penjual sate dan sebagainya, pengoperasian hanya bermula selepas waktu maghrib,” katanya dalam sidang media Perintah Kawalan Pergerakan (PKP).

Kerajaan turut melanjutkan Perintah Kawalan Pergerakan (PKP) negeri Pulau Pinang, Selangor, Kelantan, Sabah, Melaka, WP Labuan, WP Putrajaya, WP Kuala Lumpur dan Johor sehingga 4 Februari 2021.—AlHijrah Online


DISKAUN SEHINGGA 15 PERATUS UNTUK YURAN ASRAMA DAN UNIVERSITI

KUALA LUMPUR: Kerajaan akan memberikan diskaun sehingga 15 peratus untuk yuran asrama dan yuran perkhidmatan di universiti awam bagi semester kedua sesi akademik 2019/2020.

Menteri Pengajian Tinggi, Datuk Dr Noraini Ahmad berkata pengurangan itu bagi meringankan beban pelajar dan ibu bapa yang terkesan akibat pandemik COVID-19.

“Kementerian Pengajian Tinggi (KPT) prihatin dengan maklum balas daripada pelajar dan ibu bapa serta pihak berkepentingan supaya yuran terutama di universiti awam dapat dikurangkan.

“KPT telah membuat rundingan bersama Kementerian Kewangan dan kerajaan bersetuju untuk memberikan pengurangan yuran sehingga 15 peratus,” katanya ketika sesi soal jawab lisan persidangan Dewan Rakyat, hari ini.

Nooraini berkata pengurangan yuran bagi semester kedua sesi akademik 2019/2020 akan melibatkan peruntukan bernilai RM72 juta dengan RM20 juta dibiayai Kementerian Kewangan dan RM52 juta lagi oleh pihak universiti awam.

Beliau berkata demikian semasa menjawab soalan tambahan ahli Parlimen Hang Tuah Jaya, Datuk Seri Shamsul Iskandar Mohd Akin yang ingin tahu sama ada kerajaan bercadang mengembalikan semula sebahagian daripada yuran yang telah dibayar penuntut memandangkan mereka tidak masuk ke kampus sejak Mac lalu akibat COVID-19.

Sejak pelaksanaan Perintah Kawalan Pergerakan (PKP) pada 18 Mac lalu, institut pengajian tinggi awam dan swasta dicadangkan hanya melakukan pengajian atas talian bagi membendung penularan COVID-19.

Bagaimanapun pada 8 Julai lalu, kerajaan mengumumkan kebenaran penuntut IPT kembali ke kampus secara berperingkat mulai bulan ini dan kemasukan sepenuhnya pada Oktober. — AlHijrah Online / Zaim Zamani.


WANITA BUANG SAMPAH DI LAMPU ISYARAT, SAH ALAMI GANGGUAN MENTAL

KLUANG: Polis mengesahkan seorang wanita yang tular di media sosial berkenaan tindakannya membuang sampah di lampu isyarat Revertex, di sini, mengalami gangguan mental.

Menurut Ketua Polis Daerah Kluang, Asisten Komisioner Low Hang Seng, wanita berusia 41 tahun tersebut tular di Facebook selepas perbuatannya disedari pihak polis.

“Kita menerima maklumat daripada orang awam yang dia menghalang lalu lintas di Kilometer 50, Jalan Batu Pahat-Mersing, di sini dan perbuatannya membuang sampah dirakam pengguna jalan raya.

“Siasatan mendapati individu itu mengalami gangguan mental dan semakan juga dia mempunyai lesen memandu yang sah,” katanya dalam satu kenyataan pada Sabtu.

Bagaimanapun, wanita berkenaan telah ditahan dan dirujuk ke Hospital Enche’ Besar Hajjah Khalsom (HEBHK) untuk rawatan lanjut.–AlHijrah Online


COVID-19: EMPAT ANGKA LAGI

PUTRAJAYA: Negara hari ini merekodkan angka positif COVID-19 lebih seribu kes, setakat jam 12 tengah hari tadi, menurut Ketua Pengarah Kesihatan, Tan Sri Dr. Noor Hisham Abdullah.

Dalam sidang medianya, Noor Hisham memaklumkan sejumlah 1,240 kes baharu direkodkan dengan 691 kes sembuh baharu.

Sebagai mana sebelum ini, kes positif dari Sabah mencatat bilangan tertinggi dengan 927 kes, manakala Selangor 177 kes. Labuan dan Johor, masing-masing enam dan empat kes, Kedah dan Terengganu masing-masing tiga kes manakala Melaka dua kes.

Tujuh kematian direkodkan hari ini, menjadikan jumlah kumulatif yang telah meninggal dunia berjumlah 236 orang.

“Terdapat tiga kluster baharu iaitu Kluster Kapor, Kluster Hampar dan Kluster Penjara Tapah dikenal pasti.”

Sehingga kini, jumlah kes positif di Malaysia adalah sebanyak 27,805 kes. 17,825 daripadanya telah pulih.

Noor Hisham berkata, trend menunjukkan kes positif di Malaysia akan konsisten empat angka dalam tempoh empat minggu ini. Ia berdasarkan unjuran sistem informasi dan maklumat kesihatan awam yang diperolehi. – AlHijrah Online


POTONGAN GAJI, CARA MUDAH BERWAKAF

KUALA LUMPUR: Kaedah berwakaf melalui potongan gaji merupakan antara kemudahan yang disediakan Yayasan Wakaf Malaysia (YWM) bagi menarik lebih ramai masyarakat membudayakan amalan bersedekah.

Sistem wakaf tunai melalui potongan gaji tersebut memudahkan para pewakaf menghulurkan dana tanpa perlu ke pejabat YWM.

Ketua Bahagian Pemasaran dan Penyelarasan YWM, Haidatul Azia Husin berkata, melalui sistem potongan gaji tersebut para pewakaf juga boleh membahagikan jumlah sumbangan kepada ahli keluarga atau mana-mana individu untuk sama-sama merebut pahala berwakaf.

“Uniknya wakaf melalui potongan gaji ini, pewakaf boleh pilih contohnya daripada nilai keseluruhan wakaf RM50 sebulan, RM10 boleh disumbangkan atas nama isteri, RM10 untuk nama anak-anak, RM10 untuk ibu bapa dan lain. Kita boleh melakukan amalan wakaf untuk orang lain,” katanya kepada AlHijrah Online.

Selain itu Haidatul Azia berkata, individu yang melakukan bayaran wakaf melalui potongan gaji juga layak untuk memohon pengecualian cukai pendapatan tahunan.

“Pewakaf boleh memuat turun penyata sumbangan wakaf tahunan dan data tersebut boleh digunakan untuk potongan cukai.

“Setiap wakaf yang diterima oleh YWM layak mendapat potongan cukai di bawah Akta Cukai Pendapatan 1967 yang tertakluk kepada 7 peratus untuk individu dan 10 peratus kepada syarikat daripada pendapatan agregat,” katanya.

Tambah Haidatul Azia, individu yang berminat untuk melakukan sumbangan wakaf melalui potongan gaji boleh ke laman web Yayasan Wakaf Malaysia di ywm.gov.my untuk memohon.

Selain potongan gaji, YWM turut melaksanakan kaedah kutipan wakaf melalui perbankan internet, sistem wakaf tunai Malaysia, perbankan mudah alih, secara langsung (kaunter, tabung, pameran, taklimat), dan kerjasama pintar.

Maklumat lanjut berhubung wakaf dan penyaluran dana wakaf boleh hubungi pihak YWM pada talian 03-8871 0800 atau email ke info@ywm.gov.my.

Informasi lanjut juga boleh didapati di laman sesawang Yayasan Wakaf Malaysia di ywm.gov.my serta laman media sosial YWM untuk maklumat terkini. – AlHijrah Online


PEMANDU LORI MAUT, 22 PENUMPANG BAS TERSELAMAT DALAM KEMALANGAN

KUALA KRAI: Seorang pemandu lori maut, manakala 22 penumpang bas terselamat dalam kemalangan jalan raya di Kilometer 60 Jalan Kota Bharu-Gua Musang malam tadi.

Ketua Polis Daerah Kuala Krai Supt Suzaimi Mohamad berkata dalam kejadian pada 10.40 malam itu, pemandu lori meninggal dunia di tempat kejadian serta dibawa ke Unit Forensik Hospital Sultan Ismail Petra untuk bedah siasat.

“Siasatan awal mendapati bas yang membawa 22 penumpang dalam perjalanan dari Kota Bharu menuju ke Seremban, Negeri Sembilan, manakala lori itu pula dalam perjalanan dari Gua Musang menghala ke Kota Bharu.

“Apabila tiba di lokasi, lori terbabit telah bertembung dengan bas dan kemalangan itu mengakibatkan bas itu bergerak ke sebelah kiri jalan lalu melanggar penghadang keselamatan,” katanya dalam kenyataan media di sini hari ini.

Suzaimi berkata kelindan lori dan pemandu bas mengalami kecederaan ringan, manakala 22 penumpang bas pula tidak mengalami sebarang kecederaan dan telah dibawa oleh pihak syarikat bas berkenaan ke lokasi dituju dengan selamat.

Beliau berkata kes disiasat di bawah Seksyen 41 (1) Akta Pengangkutan Jalan 1987.–AlHijrah Online


JEPUN SAHKAN KES PERTAMA CORONAVIRUS

TOKYO: Jepun mengesahkan kes pertama pneumonia yang mempunyai kaitan dengan koronavirus, kata pegawai kerajaan pada Khamis.

Agensi berita Xinhua melaporkan, menurut pegawai itu seorang warga China didapati positif dijangkiti virus berkenaan di Jepun.

Virus itu telah menjejaskan puluhan orang di China sejak wabak bermula Disember lalu di Wuhan, timur China.

Warga China itu dipercayai telah mengunjungi Wuhan, kata pegawai — BERNAMA


AGONG BERI SUMBANGAN PERIBADI KEPADA BALU MANGSA NAHAS PESAWAT

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menyampaikan sumbangan peribadi kepada Adlina Aisyah Ahmad Rusli, balu Allahyarham Idris Abdol Talib @ Ramali, salah seorang mangsa nahas pesawat terhempas di Lebuhraya Guthrie berdekatan Bandar Elmina di Shah Alam, Selangor pada Khamis lepas.

Menurut hantaran di Facebook Istana Negara hari ini, sumbangan itu diserahkan oleh Datuk Paduka Maharaja Lela Istana Negara Datuk Azuan Effendi Zairakithnaini dalam kunjungan ke kediaman Adlina Aisyah, di sini semalam.

Adlina Aisyah, 41, pernah bertugas sebagai Pegawai Pentadbir (Sumber Manusia) di Istana Negara dari 2011 hingga 2015.

Dalam kunjungan itu, Azuan Effendi turut menyampaikan ucapan takziah Yang di-Pertuan Agong dan Raja Permaisuri Agong Tunku Azizah Aminah Maimunah Iskandariah kepada Adlina Aisyah dan keluarga atas pemergian mengejut suami tersayang.

“Seri Paduka Baginda berdua turut berdukacita dan menzahirkan harapan agar Adlina Aisyah dan keluarga tabah dan sabar menghadapi dugaan serta suasana sedih dan pilu ini.

“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman dan beramal soleh,” menurut hantaran itu.

Idris merupakan pegawai Kerajaan Negeri Pahang yang berkhidmat di Pejabat Agama Islam Daerah Raub sebagai pegawai penguat kuasa, namun bercuti tanpa gaji awal tahun ini selepas berkhidmat sebagai pegawai khas kepada Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang Datuk Seri Johari Harun.

Dalam insiden pada Khamis lepas, pesawat Beechcraft Model 390 (Premier 1) terhempas di Lebuhraya Guthrie berdekatan Bandar Elmina di Shah Alam, Selangor, mengakibatkan 10 individu termasuk Johari maut.

Lapan yang maut adalah enam penumpang dan dua kru pesawat ringan itu, manakala dua lagi merupakan orang awam masing-masing penunggang motosikal dan pemandu kereta yang lalu di tempat kejadian.

Pesawat itu yang berlepas dari Langkawi menuju ke Lapangan Terbang Sultan Abdul Aziz Shah (LTSAAS) mendapat kebenaran untuk mendarat pada 2.50 petang, namun terhempas dua minit sebelum mendarat.–AlHijrah Online


EJEN KOSMETIK MANGSA CULIK BERJAYA DISELAMATKAN POLIS

KUALA LUMPUR: Polis Diraja Malaysia (PDRM) dengan kerjasama Polis Diraja Thailand berjaya menyelamatkan wanita yang diculik pada 13 September lalu di Tumpat, Kelantan.

Ketua Polis Negara Tan Sri Acryl Sani Abdullah Sani berkata, mangsa yang merupakan ejen jualan produk kosmetik berjaya diselamatkan di Thailand dan telah dibawa pulang ke Malaysia pada 29 September.

“PDRM dengan kerjasama Polis Diraja Thailand serta perkongsian maklumat dan perisikan berjaya menjejaki dan mengenal pasti lokasi mangsa di Thailand.

“Seramai tujuh suspek lelaki warga tempatan telah ditahan di sekitar Kelantan, Selangor dan Kuala Lumpur bagi membantu siasatan di bawah Seksyen 3(1) Akta Culik 1961,” dalam kenyataannya, hari ini.

Acryl berkata polis turut dirampas sebuah kenderaan yang digunakan suspek untuk melarikan mangsa.

Dalam pada itu, PDRM menzahirkan penghargaan kepada Polis Diraja Thailand dan Kedutaan Malaysia di Thailand atas kerjasama dan bantuan dalam usaha bagi membantu menyelamatkan mangsa culik itu.

PDRM turut menyeru orang ramai untuk menyalurkan sebarang maklumat berkaitan kejadian yang menyalahi undang-undang dalam usaha membanteras jenayah dan memastikan keselamatan serta ketenteraman awam terpelihara.–AlHijrah Online


15 PELAJAR SEKOLAH CEDERA VAN DINAIKI DIREMPUH LORI BALAK

GUA MUSANG: Seramai 15 pelajar sekolah mengalami kecederaan apabila van sekolah yang dinaiki mereka terbalik akibat dirempuh dan diseret sejauh 19 meter oleh sebuah treler balak dalam kemalangan membabitkan lima kenderaan di simpang tiga berhadapan Ibu Pejabat Polis Daerah (IPD) Gua Musang, petang semalam.

Ketua Polis Daerah Gua Musang Supt Sik Choon Foo berkata akibat daripada kemalangan itu tiga murid perempuan berusia tujuh hingga 10 tahun mengalami cedera parah manakala selebihnya cedera ringan dan telah menerima rawatan di Hospital Gua Musang.

“Kanak-kanak berusia tujuh tahun mengalami patah tulang selangka sebelah kanan, manakala kanak-kanak berumur lapan tahun mengalami kecederaan darah beku di dahi dan kanak-kanak berumur 10 tahun pula terkehel tulang paha kanan.

“Kemalangan terbabit dipercayai berpunca daripada sebuah kereta jenis Kia Spectra dengan cuai keluar simpang untuk membelok ke kanan sebelum dilanggar oleh sebuah treler muatan balak datang dari arah kanan,” katanya dalam kenyataan hari ini.

Beliau berkata akibat daripada pelanggaran tersebut pemandu treler balak tidak dapat mengawal kenderaannya dan masuk ke laluan bertentangan lalu bergesel dengan Perodua Myvi sebelum merempuh van Nissan Urban yang membawa pelajar sekolah terbabit sehingga terbalik.

Susulan itu, van tersebut yang dinaiki pelajar berusia tujuh hingga 17 tahun, turut merempuh sebuah kereta Honda Civic yang berada di belakangnya.

“Kes disiasat di bawah Seksyen 43(1) Akta Pengangkutan Jalan 1987 kerana memandu secara tidak cermat sehingga menyebabkan kemalangan jalan raya,” katanya. — AlHijrah Online


BANJIR KILAT TAIPING: LIMA PPS DIBUKA, 274 MANGSA DIPINDAHKAN

IPOH: Lima pusat pemindahan sementara (PPS) telah dibuka yang menempatkan seramai 274 mangsa ekoran banjir kilat di sekitar Taiping sejak petang semalam.

Jurucakap Jabatan Bomba dan Penyelamat Malaysia (JBPM) Perak berkata PPS berkenaan ialah Surau Kampung Tengah, Sekolah Kebangsaan (SK) Sultan Abdullah, Masjid Changkat Ibol, Masjid Batu 8 Bendang Siam dan Surau Kampung Perak.

“Mangsa berasal dari Kampung Cheh, Kampung Senduk Hulu, Kampung Bukit Cempedak, Kampung Changkat Ibol, Kampung Serapoh, Parit, Batu 8, Bendang Siam, Taiping, Changkat Ning, Taiping, Kampung Ulu Sepetang, Batu Kurau dan Kampung Jahang.

“Ada yang dipindahkan menggunakan bot dan lori sewaktu operasi sejak petang semalam,” katanya dalam satu kenyataan.

Semalam beberapa kampung di sekitar Bukit Gantang, Taiping dekat sini dilanda banjir kilat.

Jurucakap JBPM Perak berkata pihaknya menerima panggilan pada 5.39 petang dan setibanya jentera di lokasi kejadian, didapati berlaku banjir kilat sedalam satu setengah kaki berpunca daripada hujan lebat yang melibatkan beberapa kawasan.–AlHijrah Online


KALIMAH ALLAH: MAIS FAILKAN PERMOHONAN SEBAGAI PENCELAH

SHAH ALAM: Majlis Agama Islam Selangor (MAIS) akan memfailkan permohonan di Mahkamah Rayuan untuk dijadikan sebagai pihak pencelah (intervener) dalam kes rayuan penggunaan kalimah Allah dalam bahan penerbitan agama Kristian.

Pengerusi MAIS Tan Sri Abdul Aziz Mohd Yusof berkata, tindakan itu demi menjaga kesucian kalimah Allah yang berkait rapat dengan akidah orang lslam.

“MAIS menzahirkan kebimbangan terhadap penggunaan kalimah Allah oleh orang bukan lslam dalam penerbitan agama Kristian kerana ia boleh membuka ruang kepada pihak-pihak yang tidak bertanggungjawab untuk menyebarkan atau mengembangkan agama bukan lslam kepada orang lslam khususnya di Negeri Selangor

“MAIS menyokong penuh tindakan pihak Kementerian Dalam Negeri (KDN) dan pihak Kerajaan Malaysia untuk merayu keputusan tersebut,” katanya dalam kenyataan hari ini.

Tambahnya MAIS berpegang teguh dengan pendirian bahawa kalimah Allah merupakan suatu kalimah suci yang merujuk hanya kepada Allah iaitu Tuhan Yang Maha Esa yang menjadi asas keimanan orang lslam.

Justeru, kalimah tersebut tidak boleh digunakan atau disamakan dengan tuhan bagi agama-agama lain selain daripada agama lslam.

“Adalah menjadi tanggungjawab MAIS sebagai pihak berkuasa utama berhubung dengan pentadbiran agama lslam di dalam Negeri Selangor, selepas Duli Yang Maha Mulia Sultan Selangor, Sultan Sharafuddin Idris Shah, untuk memelihara dan menjaga kesucian agama lslam termasuklah menghalang penggunaan kalimah Allah oleh mana-mana orang jika kalimah tersebut jelas menyalahi maksud Allah yang menjadi teras akidah dan kepercayaan orang lslam,” katanya.

MAIS menegaskan bahawa di bawah seksyen 9 Enakmen Ugama Bukan lslam (Pengawalan Pengembangan Di Kalangan Orang lslam, 1988), mana-mana orang bukan lslam yang menggunakan kalimah Allah untuk menyatakan idea, konsep, perbuatan, aktiviti, perkara atau hal mengenai sesuatu agama bukan lslam di dalam Negeri Selangor adalah merupakan suatu kesalahan.

Malah, fatwa yang diwartakan di Negeri Selangor pada 18 Februari 2010 juga memperuntukkan bahawa kalimah Allah tidak boleh digunakan atau disamakan dengan agama-agama bukan lslam yang lain dan wajib bagi orang lslam untuk menyekat penggunaan kalimah Allah jika terdapat unsur-unsur penghinaan atau penyalahgunaan terhadap kalimah Allah tersebut.

MAIS turut menjunjung titah Duli Yang Maha Mulia Sultan Selangor bertarikh 23 Mac 2021 yang melarang penggunaan kalimah Allah dalam kitab Bible (terjemahan Bahasa Melayu) atau percetakan apa-apa buku dan penulisan bagi agama Kristian di dalam Negeri Selangor. – AlHijrah Online


“LURUS DAN RAPATKAN SAF” KEMBALI KEDENGARAN DI DUA MASJID SUCI

ARAB SAUDI: Selepas lebih setahun setengah, pengumuman “lurus, dan rapatkan saf” kembali kedengaran di Masjidil Haram dan Masjid Nabawi.

Solat Subuh pagi tadi merupakan solat berjemaah pertama di dua masjid suci itu yang dilaksanakan tanpa penjarakan fizikal selepas COVID-19 menular di seluruh dunia.

Arab Saudi pada Jumaat mengumumkan beberapa kelonggaran prosedur operasi standard (SOP) antaranya tidak lagi wajib memakai pelitup muka kecuali di Masjidil Haram dan Masjid Nabawi.

Selain itu arahan penjarakan fizikal di dua masjid suci itu juga ditarik yang membenarkan solat berjemaah dilaksanakan secara rapat.

Jumlah jemaah di dua masjid suci itu juga dibenarkan pada kapasiti penuh bermula hari ini.

Berdasarkan Twitter Haramain Info, pelekat yang menandakan penjarakan fizikal telah dicabut selepas solat Isyak malam semalam.

Penghadang yang diletakkan berhampiran Kaabah susulan COVID-19 juga telah dibuka.

Memetik Arab News, kelonggaran sop yang diumumkan Arab Saudi susulan penurunan kes COVID-19 selain pencapaian kadar vaksinasi yang tinggi. –AlHijrah Online


Pemilu 2019 Indonesia berlangsung hari ini

JAKARTA – Pemilihan Umum (Pemilu 2019) Indonesia yang berlangsung hari ini dijangka menyaksikan persaingan sengit antara Presiden Joko Widodo (Jokowi) dan pencabarnya, Prabowo Subianto bagi merebut jawatan tertinggi negara itu.

Lebih 190 juta pengundi seluruh Indonesia dijangka menunaikan
kewajipan masing-masing sebaik pusat undian dibuka jam 7.00 pagi (waktu
tempatan) sehingga ia ditutup sekitar jam 1.00 tengah hari (waktu
tempatan).

Seramai 245,000 calon bertanding dalam pilihan raya  kali pertama yang menyaksikan Pilihan Raya Presiden (Pilpres) dan Pemilu Legislatif diadakan secara serentak di mana setiap pengundi perlu  mengundi untuk lima peringkat kerajaan yang berbeza.

Dalam pada itu, kira-kira 272,880 anggota polis dibantu 68,854
anggota tentera dikerah memantau keselamatan di 810,000 pusat pengundian
 seluruh negara.

Tinjaun undian pendapat menunjukkan Jokowi, 57,
sebagai pilihan utama memenangi Pilpres namun beliau berdepan tentangan
hebat daripada Prabowo, 67, yang bersandarkan tiket nasionalis.

Bekas
 jeneral yang kalah tipis kepada Jokowi ketika Pemilu 2014 itu turut
memberi amaran akan mencabar keputusan Pemilu sekiranya beliau mengalami
 kekalahan.

Keputusan kiraan cepat diramal akan memberi indikasi  siapa bakal memenangi jawatan presiden, namun keputusan rasmi hanya akan  diumumkan pada Mei depan. – SINAR HARIAN


RAKYAT PALESTIN KECEWA DENGAN HASIL SIDANG KEMUNCAK ARAB-ISLAM, MAHUKAN PENYELESAIAN LEBIH PRAKTIKAL

KUALA LUMPUR: Rakyat Palestin di Gaza menyuarakan kekecewaan dengan resolusi yang diluluskan pada Sidang Kemuncak Tergempar Islam-Arab, sebaliknya mereka menggesa dunia Islam mencari jalan penyelesaian yang benar-benar praktikal untuk menamatkan pencerobohan Israel.

Ahli Majlis Hubungan Antarabangsa Palestin Dr Abdullah Waleed berkata sama seperti mesyuarat antarabangsa sebelum ini seperti Perhimpunan Agung Pertubuhan Bangsa-Bangsa Bersatu (PBB) dan Majlis Keselamatan PBB berkaitan rakyat Palestin, sidang kemuncak itu juga tidak mencapai apa yang diharapkan.

“Jika anda tanya kepada mana-mana rakyat Palestin di Gaza, mereka sangat kecewa, amat kecewa dengan resolusi yang dicapai meskipun seperti apa yang saya katakan, ucapan (pemimpin Islam) itu baik, menunjukkan solidariti dan sokongan mereka.

“Bahasa mereka sangat jelas iaitu mengutuk dan menyalahkan Israel tetapi pada hakikatnya, apa yang kami mahukan ialah resolusi yang praktikal,” katanya kepada Bernama dari Rafah ketika dihubungi melalui aplikasi WhatsApp.

Abdullah berkata penduduk Gaza berharap dunia Islam akan mengambil langkah yang benar-benar berkesan untuk menekan Israel dan sekutunya untuk menghentikan serangan dan menarik balik kepungan.

Beliau mahu dunia Arab menghentikan eksport minyak ke Israel dan sekutunya selain memutuskan hubungan diplomatik untuk menekan rejim itu.

“Percayalah, Israel akan menghentikan serangan kerana perkara itu penting untuk Eropah dan Amerika. Arab terutamanya negara Teluk, jika mereka mengambil keputusan untuk menghentikan penjualan minyak untuk sehari sahaja, saya yakin dunia terhenti serta-merta,” katanya.

Malah semasa membalas pertanyaan Bernama melalui Whatsapp, beliau berkata bunyi letupan bom kedengaran dari rumahnya sewaktu tentera laut Israel membedil pesisir pantai. Pada masa sama, kereta kebal Israel membanjiri di timur Gaza dan pesawat tentera penceroboh membedil kawasan kediaman.

“Semalam (Sabtu) ketika kami mahu tidur, kapal terbang Israel menyasarkan sebuah rumah di Rafah dan membunuh beberapa penghuninya,” katanya sambil menambah, kejadian seperti ini (menghentikan serangan) adalah sebenarnya tuntutan penduduk Gaza kerana pembunuhan berterusan setiap minit.

Abdullah berkata amat mengecewakan apabila bantuan kemanusiaan tertakluk kepada kelulusan Israel sedangkan rejim itu yang menyekat kemasukan bahan api yang sangat diperlukan walaupun sempadan Rafah adalah antara Gaza dan Mesir.

“Kami menyeru Mesir dan dunia Arab untuk mengambil pendirian bersatu menentang Israel dan menyatakan bahawa keputusan itu perlu dibuat oleh dunia Arab dan Islam, kami tetap akan masuk ke Gaza walaupun ditekan oleh Israel dan Amerika Syarikat. Ini sebenarnya apa yang kami harapkan daripada sidang kemuncak itu,” katanya.

Sidang kemuncak tergempar bersama pada Sabtu itu, antara lain menggesa Majlis Keselamatan PBB mengambil keputusan yang tegas dan mengikat untuk mengenakan gencatan senjata di Gaza dan mengekang tindakan Israel yang melanggar undang-undang antarabangsa.

Dalam Pernyataan Akhir yang dikeluarkan, sidang kemuncak itu mahu pengepungan ke atas Gaza ditamatkan bagi membolehkan kemasukan segera konvoi bantuan kemanusiaan ke Gaza.

Sementara itu, sukarelawan Palestin Dr Tareq M. Altalmas berkata apa yang diharapkan daripada sidang kemuncak itu ialah pemimpin Islam mengambil langkah dan pendekatan yang lebih berani.

“Jika ada di antara mereka yang benar-benar berani. Pemimpin Islam mesti datang dan masuk ke Gaza. Banyak pemimpin Barat pergi ke Israel tetapi tiada siapa yang berani masuk ke Gaza,” katanya.

Tareq yang juga penyelaras Global Peace Mission Malaysia (GPM) berkata penduduk Gaza tidak mengharapkan dunia Islam untuk mengerahkan pasukan tentera ke Gaza tetapi berharap menekan Israel untuk menghentikan serangan dan memudahkan bantuan kemanusiaan masuk tanpa halangan.

Tareq yang kini berada di selatan Semenanjung Gaza berkata beliau dan pasukan sukarelawannya akan tetap terus membantu penduduk Gaza walaupun kehabisan barangan keperluan di pasaran.

“Baru-baru ini kami membantu dengan memberi wang tunai kepada penduduk yang dipindahkan dan mereka cuba mencari jalan untuk membeli sendiri barangan yang diperlukan. Kadangkala mereka akan membeli barangan keperluan mereka daripada orang lain,” katanya sambil menambah kini terdapat kira-kira 700,000 orang masih berada di utara Semenanjung Gaza.

Beliau turut menekankan kepentingan membenarkan pasukan mencari dan menyelamat (SAR) memasuki kawasan itu memandangkan ribuan rakyat Palestin dikhuatiri terperangkap di bawah runtuhan bangunan akibat serangan udara Israel.

Beliau berkata Pertahanan Awam Gaza sudah lumpuh dan GPM turut membantu dalam usaha SAR menggunakan dua kenderaan pertahanan awam yang di kitar semula.

“Jabatan pertahanan awam di Gaza perlu dipulihkan semula. Kami (GPM) mempunyai hubungan yang sangat rapat dengan mereka dan saya tahu keadaan mereka,” katanya.

Jumlah korban akibat serangan berterusan tentera penceroboh Israel di Semenanjung Gaza sejak 7 Okt sudah melepasi angka 11,540, termasuk lebih 8,000 wanita dan kanak-kanak manakala 28,200 lagi cedera, menurut Kementerian Kesihatan Palestin pada Isnin.–AlHijrah Online


KENYATAAN SANUSI: SULTAN SELANGOR ANGGAP PERKARA ITU BELUM SELESAI

SHAH ALAM: Sultan Selangor Sultan Sharafuddin Idris Shah bertitah perkara berhubung kenyataan Menteri Besar Kedah Datuk Seri Muhammad Sanusi Md Nor yang dianggap menghina Institusi Diraja Selangor, masih belum selesai.

Titah baginda itu dikongsikan menerusi hantaran di Facebook Selangor Royal Office hari ini.

Hantaran Facebook Selangor Royal Office itu turut menyebut Sultan Selangor berkenan menerima menghadap Pesuruhjaya PAS Selangor Datuk Dr Ahmad Yunus Hairi dan Ketua Polis Selangor Datuk Hussein Omar Khan di Istana Bukit Kayangan, Shah Alam.

Pertemuan secara berasingan itu membincangkan mengenai kenyataan yang dikeluarkan oleh Menteri Besar Kedah itu dalam satu ceramah beliau di Selangor baru-baru ini, yang dianggap menghina Institusi Diraja Selangor.

Sabtu lepas Muhammad Sanusi mengemukakan permohonan ampun kepada Sultan Sharafuddin berhubung kenyataan yang dianggap ramai umpama mempertikai kewibawaan Institusi Kesultanan Selangor dalam pemilihan Menteri Besar.

Sebelum itu Muhammad Sanusi dalam video ucapannya yang tular membandingkan urusan pelantikan beliau sebagai Menteri Besar Kedah dan Datuk Seri Amirudin Shari sebagai Menteri Besar Selangor.

Susulan itu pelbagai pihak tampil membuat laporan polis mengenainya. — AlHijrah Online


HANYA 10 PERATUS TIKET UMRAH DIJUAL KEPADA JEMAAH INDONESIA

PUTRAJAYA: Amal by Malaysia Airlines, cabang penerbangan haji dan umrah yang dikendalikan Malaysia Airlines, hanya menjual 10 peratus daripada jumlah keseluruhan kapasiti tiket umrah kepada jemaah Indonesia, demikian menurut Kementerian Pelancongan, Seni dan Budaya (MOTAC).

MOTAC dalam kenyataan hari ini memaklumkan 90 peratus kapasiti tiket berkenaan ditawarkan kepada jemaah Malaysia dan dilihat mencukupi untuk ditempah oleh agensi pengurusan umrah tempatan yang dilesenkan kementerian itu.

“Dakwaan yang menyatakan bahawa wujudnya monopoli kepada beberapa syarikat tertentu dan kelebihan diberikan kepada jemaah Indonesia adalah tidak benar sama sekali,” menurut MOTAC.

Baru-baru ini tular dakwaan terdapat agensi umrah memonopoli pembelian tiket penerbangan secara pukal dan menjual sebahagian besar tiket penerbangan umrah itu kepada jemaah negara jiran.

Pihak terbabit turut mendakwa situasi itu menjadi antara punca berlaku kesukaran mendapatkan tiket penerbangan bagi mengerjakan umrah dan secara tidak langsung menyebabkan kos pakej umrah meningkat.

Mengambil maklum isu terbabit, MOTAC memaklumkan telah mengadakan mesyuarat yang dipengerusikan Timbalan Menteri Pelancongan, Seni dan Budaya Khairul Firdaus Akbar Khan dengan dihadiri wakil daripada kementerian berkaitan termasuk persatuan pengendali pelancongan yang dilesenkan MOTAC, pada Selasa lepas.

Menurut MOTAC mesyuarat tersebut memutuskan agar pihak Amal meneliti semula keseragaman pembahagian tiket penerbangan umrah bagi memastikan semua syarikat pengendali umrah tempatan yang dilesenkan mendapat peluang yang terbuka.

“Langkah ini juga bertujuan memberi manfaat secara langsung kepada orang ramai yang ingin mengerjakan umrah,” menurut kenyataan itu. — AlHijrah Online


REMAJA 14 TAHUN DITAHAN TERLIBAT KEGIATAN PECAH KEDAI

KUBANG PASU: Remaja berusia 14 tahun antara empat anggota kumpulan ‘Geng Man Muncung’ yang ditahan selepas dipercayai terlibat 10 siri kes pecah kedai di sekitar daerah Kubang Pasu sejak Ogos lalu.

Ketua Polis Daerah Kubang Pasu, Superintendan Rodzi Abu Hassan berkata, mereka ditahan Khamis lalu selepas pihaknya menerima laporan berkaitan kes pecah kedai di Air Hitam pada awal pagi hari sama.

Katanya, modus operandi yang dilakukan kumpulan itu adalah dengan menyewa kereta untuk melakukan kegiatan pecah kedai dan bergerak pada sekitar waktu tengah malam dan awal pagi.

“Modus operandi kumpulan ini ialah dengan mencabut fius elektrik kamera litar tertutup (CCTV) di luar kedai tersebut untuk mengelakkan perbuatan mereka daripada dirakam kemudian mereka masuk melalui pintu ataupun tingkap yang telah diumpil di kedai tersebut,” katanya dalam sidang media di Ibu Pejabat Polis Daerah (IPD) Kubang Pasu, hari ini.

Ketika tangkapan dilakukan, pihaknya turut merampas sepasang sarung tangan, lima buah telefon bimbit pelbagai jenama dan sebuah kereta perodua Myvi kelabu yang dipercayai disewa untuk melakukan kegiatan itu.

Pemeriksaan di rumah salah seorang suspek juga turut menemui sebatang besi kuku kambing, sebatang pemotong besi dan pemutar skru yang dipercayai digunakan untuk melakukan jenayah pecah kedai.

Hasil semakan mendapati pelajar tingkatan dua sebuah sekolah di Kubang Pasu itu tidak memiliki rekod jenayah.

Tiga lagi yang ditahan pula mempunyai rekod jenayah lampau berkaitan dadah, pecah rumah dan curi kenderaan.

Kesemua suspek direman selama lima hari bermula semalam sehingga Khamis ini untuk membantu siasatan dan kes disiasat mengikut Seksyen 457 Kanun Keseksaan. –AlHijrah Online


USAHA BERI PENDIDIKAN AGAMA DAN AKADEMIK SECARA PERCUMA

KEMBOJA: Pendidikan merupakan jambatan terutama bagi mereka yang dari keluarga yang susah untuk mengubah nasib hidup dan keluarga.

Namun kos pendidikan yang terpaksa ditanggung menyebabkan sesetengah ibu bapa tiada pilihan dan membuat keputusan untuk tidak menghantar anak-anak untuk ke sekolah.

Zahry Ismael, penduduk di Kampung Phum Thmey di Kemboja memahami kesulitan yang banyak dihadapi ibu bapa di kampungnya itu untuk memberi pendidikan kepada anak-anak.

Oleh itu dia membuka WEDO Educational Centre di Kampung Phum Thmey, Kemboja yang menawarkan pendidikan agama dan akademik percuma untuk anak bangsanya.

Zahry yang juga mudir WEDO Educational Centre berkata, kos pengurusan pusat pendidikan itu menggunakan dana sumbangan orang ramai, pertubuhan bukan kerajaan (NGO) serta syarikat dari Malaysia iaitu EZ Qurban.

“Islam merupakan minoriti di Kemboja. Jadi sekolah ini menjadi wadah dakwah di kampung ini dan menjadi asbab nilai Islam dipandang tinggi masyarakat setempat.

“Kami menerima pelajar dari semua latar belakang tidak kira mereka Islam, bukan Islam atau pelajar bermasalah yang dibuang dari sekolah. Kami berusaha untuk memberi pendidikan dan mengubah akhlak mereka menjadi lebih baik,” katanya ketika ditemui di Kampung Phum Thmey.

Graduan Universiti di Riyadh, Arab Saudi dalam bidang Usuluddin berkata sebelum sekolah tersebut dibuka dia mula mengajar anak-anak setempat di rumah ibu mertuanya.

Sambutan menggalakkan melalui kelas tambahannya itu menyebabkan dia mendapat bantuan keluarga, NGO dan EZ Qurban untuk membuka sekolah yang dapat memberi manfaat kepada ramai pelajar.

Selain mengharapkan bantuan, Zahry turut berusaha mencari dana untuk menampung perbelanjaan persekolahan melalui pertanian dan penternakan.

Saksikan kisah Zahry dan bagaimana pelaksanaan ibadah korban di Kampung Phum Thmey, Kemboja dalam program Rehlah Ibrahim yang akan disiarkan 8.30 malam ini di TV AlHijrah.

Rehlah Ibrahim merupakan sebuah program travelog yang membawa kisah dan teladan Nabi Ibrahim.


PERTEMUAN DENGAN MODI TIDAK LIBATKAN ISU ZAKIR: TUN MAHATHIR

KYOTO: Perdana Menteri, Tun Dr Mahathir Mohamad menegaskan tiada permintaan ekstradisi penceramah bebas Dr Zakir Naik diutarakan oleh Perdana Menteri India, Narendra Modi ketika pertemuan beliau dengan pemimpin negara Asia Selatan tersebut.

“Dia menyebut
nama (Zakir) sahaja tapi tak ulas. Dia cakap sekali je tentang Zakir Naik,”
katanya.

Sebaliknya, katanya tumpuan Modi sepanjang perjumpaan tersebut adalah untuk menerangkan berkenaan situasi di Jammu-Kashmir.

Perdana Menteri dan Modi mengadakan pertemuan dua hala ketika menghadiri Forum Ekonomi Timur (EEF) Ke-5 di Vladivostok, Rusia baru-baru ini.

Sebelum ini,
media India melaporkan bahawa Modi meminta Dr Mahathir mengambil langkah untuk
mengekstradisi pendakwah kelahiran India itu yang dikehendaki New Delhi atas
dakwaan menghasut keganasan dan pengubahan wang haram.

Dr Mahathir
menamatkan lawatan kerja tiga hari ke Kyoto hari ini. – BERNAMA


AGONG, PERMAISURI UCAP SELAMAT JALAN KEPADA JEMAAH HAJI

SEPANG: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah hari ini berkenan mengucapkan selamat jalan kepada bakal jemaah haji Malaysia yang akan berlepas ke Tanah Suci bagi musim haji 1444H/2023.

Menitip titah untuk jemaah haji Malaysia sempena majlis di Kompleks Haji Sepang, Movenpick di sini, Al-Sultan Abdullah bertitah menjadi tetamu Allah dalam perhimpunan terbesar umat Islam di Tanah Suci, mengajar jemaah haji untuk bersabar, bertoleransi dan saling hormat-menghormati sesama tetamu Allah yang lain.

Seri Paduka bertitah perbezaan warna kulit, bahasa, bangsa dan kelainan pangkat serta darjat bukan lagi jurang pemisah antara umat Islam yang berhimpun di Tanah Suci.

“Perhimpunan haji mengajar kita untuk bekerjasama demi mencapai matlamat yang diidamkan. Ia turut mengajar kita akan nilai-nilai kehidupan yang mulia demi membentuk kesatuan ummah.

“Perhimpunan haji adalah suatu manifestasi syiar perpaduan ummah yang maha agung untuk kita jadikan teladan dan pengajaran di negara kita,” titah Al-Sultan Abdullah.

Seri Paduka dalam titahnya turut menyeru bakal jemaah haji untuk mengambil pengajaran daripada kesatuan dan perpaduan ummah menerusi perhimpunan terbesar manusia di Tanah Suci itu untuk sama-sama dijadikan teladan serta pedoman dalam membentuk semangat perpaduan serta ikatan ukhuwah di Malaysia.

Al-Sultan Abdullah turut menasihati bakal jemaah haji agar sentiasa menjaga nama baik Malaysia, mematuhi segala nasihat dan panduan kesihatan serta mengamal pemakanan yang disarankan Tabung Haji (TH).

“Ambillah kesempatan menjadi tetamu Allah ini untuk beribadat dan beramal dengan sesungguh hati,” titah Seri Paduka.

Seri Paduka turut menzahirkan rasa sukacita terhadap kerajaan dan TH yang sentiasa mengambil berat dalam menjaga kebajikan serta keselesaan jemaah haji Malaysia.

“Pada masa yang sama, saya turut menyeru pihak TH untuk terus mengambil langkah proaktif dalam menambah baik penyediaan perkhidmatan dan kemudahan infrastruktur kepada jemaah haji negara,” titah Seri Paduka.

Al-Sultan Abdullah dalam titahnya turut menzahirkan penghargaan kepada kerajaan Arab Saudi atas segala kerjasama dan bantuan yang diberikan dalam urusan pengendalian jemaah haji Malaysia dan berharap agar hubungan erat yang telah lama terjalin antara Malaysia dengan Arab Saudi akan berterusan untuk manfaat jemaah haji.

Usai titah Yang di-Pertuan Agong itu, Timbalan Mufti Wilayah Persekutuan Jamali Mohd Adnan membacakan doa memohon agar perjalanan bakal jemaah haji diberkati dan dipermudah segala urusan sepanjang berada di Tanah Suci.

Laungan azan kemudiannya dikumandangkan oleh Pegawai Hal Ehwal Islam Masjid Sultan Salahuddin Abdul Aziz Shah, Abdul Karim Maaseng Al-Makki sebagai memuji kebesaran Allah yang menerima kumpulan bakal haji tahun ini sebagai “tetamu-Nya”.

Al-Sultan Abdullah dan Tunku Azizah turut berkenan menyantuni bakal jemaah haji sambil mengucapkan selamat jalan kepada mereka.

Seramai 355 bakal jemaah haji akan berlepas ke Tanah Suci menerusi penerbangan Saudia Airlines ke Jeddah pada 5.35 petang ini dari Lapangan Terbang Antarabangsa Kuala Lumpur (KLIA), dan dijangka tiba kira-kira 11.10 malam (waktu Arab Saudi).

Seramai 31,600 jemaah haji Malaysia mengerjakan rukun Islam kelima itu pada musim haji tahun ini, dengan dibantu 670 petugas TH.

Penerbangan bagi musim haji tahun ini merangkumi 98 penerbangan sewa khas yang membabitkan syarikat penerbangan Malaysia Airlines dan Saudia Airlines berbanding 48 penerbangan tahun lepas.

Penerbangan pertama jemaah haji negara bermula 21 Mei dan penerbangan terakhir adalah pada 21 Jun ini, manakala jemaah haji akan beransur pulang ke tanah air bermula 6 Julai dan penerbangan pulang terakhir adalah pada 2 Ogos 2023.

Turut hadir Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar, Pengarah Urusan Kumpulan dan Ketua Pegawai Eksekutif TH Syed Hamadah Syed Othman, Pengerusi TH Tan Sri Azman Mokhtar dan Duta Arab Saudi ke Malaysia Mesaad Ibn Ibrahim Ibn Abdullah Al Sulaim.–AlHijrah Online


WANITA DITAHAN KAUT JUTAAN RINGGIT “BERLAGAK” JADI EJEN IMIGRESEN

KUALA LUMPUR:  Seorang wanita yang mengaut keuntungan jutaan ringgit dengan menawarkan khidmat memperbaharui Permit Lawatan Kerja Sementara (PLKS) dan Rekalibrasi Tenaga Kerja (RTK) kepada warga asing ditahan dalam Op Serkap di sebuah kondominium di Taman Melati Utama, Setapak, di sini pagi semalam.

Pengarah Imigresen Kuala Lumpur Syamsul Badrin Mohshin berkata siasatan mendapati wanita berumur 48 tahun itu bertindak seolah-olah seperti ejen Jabatan Imigresen Malaysia (Imigresen) sejak setahun lepas dengan menawarkan khidmat itu kepada warga asing dan majikan dengan harga yang tinggi iaitu bagi pendaftaran RTK membabitkan RM2,500 dan perbaharui PLKS sebanyak RM8,000 walaupun Imigresen tidak pernah melantik mana-mana pihak untuk melakukan urusan berkenaan.

“Kita menjalankan risikan dan operasi selama sebulan apabila ada majikan yang membuat laporan mengenai aktiviti wanita terbabit.”

“Siasatan kita mendapati wanita ini menjalankan aktiviti tersebut dengan bantuan daripada rakannya yang dipercayai warga Bangladesh untuk mendapatkan pelanggan dan mengaut keuntungan sehingga jutaan ringgit,” katanya pada sidang media di Kompleks Kementerian Dalam Negeri, Jalan Duta, di sini hari ini.

Beliau berkata menerusi serbuan 11 pagi itu, tiga lelaki warga asing berusia 42 hingga 48 tahun yang sedang berurusan dengan wanita terbabit turut ditahan.

“Kita merampas antaranya 314 pasport Bangladesh, sebuah komputer, telefon bimbit, 17 keping kad CIDB dan wang tunai RM61,550,” katanya.

Syamsul Badrin berkata pihaknya turut menjalankan serbuan di premis pejabat milik wanita berkenaan di Taman Sri Rampai, Setapak pada hari sama tangkapan dibuat kira-kira 12.20 tengah hari.

Katanya, hasil serbuan itu, pihaknya merampas antaranya 53 pasport Bangladesh, 198 keping kad CIDB, tujuh buku rekod bayaran, lapan fail syarikat dan tiga keping lesen syarikat.

Beliau berkata wanita dan tiga lelaki warga asing itu, kini berada dalam tahanan dan disiasat mengikut Akta Pasport 1959/63.–AlHijrah Online


JAKIM GALAK PAKAI PELITUP MUKA KETIKA SOLAT SUNAT AIDILFITRI

KUALA LUMPUR: Umat Islam yang menunaikan solat sunat Aidilfitri di masjid atau surau digalakkan untuk memakai pelitup muka sebagai langkah berwaspada terhadap jangkitan COVID-19.

Ketua Pengarah Jabatan Kemajuan Islam Malaysia (JAKIM) Datuk Hakimah Mohd Yusoff berkata pihaknya telah mengadakan perbincangan dengan Mufti Wilayah Persekutuan Datuk Dr Luqman Abdullah mengenai Prosedur Operasi Standard (SOP) pemakaian pelitup muka bagi jemaah yang akan menunaikan solat Aidilfitri di masjid atau surau.

“Setelah merujuk Kementerian Kesihatan Malaysia (KKM) dan Majlis Keselamatan Negara (MKN), dimaklumkan bahawa SOP Fasa Peralihan ke Endemik yang sedang berkuatkuasa pada masa ini amat menggalakkan pemakaian pelitup muka sekiranya berada di kawasan ramai orang dan sesak.

“Memandangkan SOP ini masih berkuatkuasa maka JAKIM ingin menasihatkan kepada semua umat Islam agar mengambil langkah berwaspada dan berhati-hati dengan kawalan kendiri sekiranya mereka berada di mana-mana tempat perkumpulan ramai dan sesak termasuk di masjid dan surau,” katanya dalam kenyataan hari ini.

Sabah semalam antara negeri yang menyarankan umat Islam membawa sejadah sendiri dan mengambil wuduk di rumah sebelum ke masjid atau surau untuk menunaikan solat sunat Aidilfitri.

Menurut Pengarah Jabatan Hal Ehwal Agama Islam Negeri Sabah (JHEAINS) Datuk Saifulzaman Sangul saranan itu bagi membendung penularan COVID-19. – AlHijrah Online